
Caput I. 

Libri qui inscribi solet ,de moribus' sententiae cum multa 
habent, quae nondum satis sint emendata, tum quis eum con- 
diderit, utrum L. Annaeus Seneca philosophus an alius qui- 
dam incerti et nominis et aevi scriptor, minime constat inter 
viros doctos. Nam origo Annaeana haud immerito in dubi- 
tationem vocari videbatur, non tam propter diaboli mentionem 
sent. 143 factam, (quippe extremas sententias postea additas 
esse pronum est suspicari), quam quod sententias 3 et 4 ex 
Lactantio (de instit. div. 3, 15. 6, 23) sumptas esse appa- 
rebat. Quare cum Fr. Haase*), clarissimus Senecae editor, 
ad hujus ipsius libri emendationem non multum attulisset, 
Ed. Woelfflin*), vir doctissimus, aliquot quidem libros manu 
scriptos') adhibuisset, sed in quibus omnibus sententiae Lac- 
tantianae suos quaeque locos obtinerent, necessarium erat 
profecto etiam vetustiores codices adire et interpolatorum 
additamentis nondum inquinatos. Quo facto quaestionem de 
auctore et auctoritate illius libelli denuo instituere haudqua- 
quam alienum erit, quoniam hoc tam felici adiumento multo 
certiora eruentur et litterarum latinarum historia aliquid in- 
crementi capere poterit. Contulit autem vel potius transscripsit 
alterum eorum codicum, Parisinum saec. IX. ineuntis, cujus 
ope quaestionem de pristina libri forma et indole aliquantum 



^) L. Annaei Senecae phil. opera Lips. 185B; ed. alt. 1872. vol. III. 
pgg. 462 — 467: ,L. Annaei Senecae Cordubensis de moribus liber.' of. 
praef. pg. XX. sq. 

^ Publii Syri sententiae, Lps. 1869 pg. 136—148: ,Incerti auctoris 
liber, qui vulgo dicitur de moribus.* 

^) cf. Ed. Woelffl. pg. 136 adn.; noto iUos codices littera M. 

promovere licet, Ed. Woelfflinus; altenim, multo meliorem, 
item Parisinum, litteris uncialibus scriptum, rogatu Ed. Woelff- 
lini Max Bonnet, nunc Parisinus et de litteris et graecis et 
latinis non uno nomine bene meritus. Ille cum propediem 
ipse novam libri de moribus adornaturus sit editionem, mihi 
tamen, quem Senecae philosopbi opera accuratius pertractasse 
sciret, libenter concessit, ut eam disquisitionis partem, qua 
planum fieret, quid ad Senecam referendum esset mt cum 
magna probabilitatis specie ei vindicari posset, solus in me 
reciperem et in vulgus ederem. Sed priusquam ad ipsam 
rem transeamus, pauca praefari iuvat de codicibus Parisinis. 
1) Cod. Parisinus lat. 4841. (P), saec. IX. membranaceus 
(cf. Ed. Woelffl. Phil. v. VIII, p. 681) non ab uno eodemque 
librario scriptus, continet fol. 1—14 geographica quaedam ex 
Orosio et Isidoro sumpta, fol. 15. 16. paucula quaedam, quae 
ad artem rhetoricam spectant (,Quadrimoda est dicendi ratio 
et q. s.'), fol. 16 recto ,PRECEPTA PITAGORAES quae ex- 
cipiunt fol. 16 verso; ,aenigmata quae Aristoteles philosophus 
posuit'. Sequitur in eadem pagina extrema novus sententiarum 
ordo, distinctus majore littera initiali (^uae sunt maximae 
divitiae et q. s.) Fol. 17* novus titulus ,DE ANIMI CON- 
STANTIA' proprium versum explet, sequente iterum littera 
maioris formae initiali (Libenter fac quod necesse est), quam 
tamen novi quasi capitis divisionem errore librarii ortam esse 
infra videbimus. Quae fuerit causa, cur librarius fol 19*in 
sententia octogesima prima initio versus litteram itidem ex- 
ararit praeter modum grandem (^morem etc.) in incerto 
relinquendum esse puto, cum quid voluerit, fol. 19^ inaperto 
sit. Habet enim codex fol. 19 ^ in sent. ,^uribus frequentius 
quam lingua utere', praemissis verbis : SENTENTIAE CLEO- 
BOLI; fol. 19^ in sent ,Fita etc.', cum in versu superiore 
legatur: SENTENTIAE SALONI. Simili modofoL 19^ scrip- 
tum est: SENTESTIAE PITACVLI MITILINENSIS, ^01.20«^ 
SENTENTIAE ASPRENI (i. e. Biantis Prienei), in eodem fol. 
SENTENTIAE PRIANDRI, infra SENTENTIAE CATONIS; 
fol. 20^ SENTENTIAE CATONIS ALTERI (=alterius), quae 
verbapropriumversumexplent;fol.20^ SENTENTIAE RUFFI. 

Fol. 23* legitur epilogus quidam auctoris (,Habes et q. s.')» 
qui totidem fere verbis iterum scriptus est fol. 44 *. 

2) Cod. Parisinus lat 10318 (olim suppl. lat.685) Sal- 
masianus (S), ab editoribus anthologiae latinae certatim 
laudatus ac nuper descriptus ab Alexandro Riese*) in praef. 
edit. anthoL vol. I. pg. XII. sqq., item ab Joanne Gildemeister 
in praefatione ad Sexti sententias pg. XIV sqq. Imaginem 
scripturae habes in Exemplis codicum Latinorum litteris 
maiusculis scriptorum (tab. 46) editis a Zangemeistro et 
Wattenbachio, qui iidem codicem circiter annum 700 scriptum 
esse statuunt, pag. 10. De externa forma monendum est 
sententias, de quibus hic agitur, incipere pag. 205 extrema, 
versu 29. (ac totidem versus in una quaque pagina leguntur) 
indeaverbis: ,Quae sunt maximae divitiae' pg. 206; pg. 207 — 
218 vero ad alius argumenti libros pertinere, sex foliis vitio 
bibliopegi male insertis, deinde continuari orationem pag. 206 
iuterruptam pag. 219, finiri libellum pag. 228, v. 23. 24 in 
verbis ,longa simulatio est EXPLICIT FELICITER^ For- 
sitan queraris de inscriptione librarii socordia omissa. At 
vide, quomodo liceat ex errore scribae ipsam veritatem eruere. 
Scilicet scriptum est pag. 228, v. 25. INCIP. LVCIANAEI 
SENICE MONITA. Sequuntur verba: ,Licet cunctorum poe- 
tarum carmina' et q. s., quae leguntur in principio libri de 
remediis fortuitorum, etpag.238infine: LVCIANEI SENECE 
AD_GALLIONEM FRATREM DE REMEDIIS FORTUITORU 
EXPL. Quid multa! Quae esse videtur inscriptio libri de 
remediis fortuitorum (Monita), potius dicenda est subscriptio 
sententiarum, ut subscriptionem et inscriptionem in unum con- 
flatas esse existimem. Certe nomen ,monitorumS ut parum 
respondet libro de remediis fortuitorum, ita aptum est sen- 
tentiis illis moralibus. Atque de his statim videbimus; in- 
terim satis erit monuisse in codice Salmasiano neque uUa 
usquam addita esse philosophorum nomina neque litteris 
initialibus grandioribus totum sententiarum corpus in varias 
partes dividi. 

*) Riese ipse has sententias pagg. 206. 219—228 Sexti esse existi- 
xnavit, qjiod falsum esse etiam Gildemeister p. XIY. adn. oontendit. 

Proficiscatur autem disputatio Qostra ab epilogo illo codi- 
cis P. (fol. 23 *), cujus exemplum infra scriptum est (fol. 44 *): 
,Habes miruflfeam (sic) congesta praecepta, in quibus dilatan- 
dis floribus philosophia versatur. Neque enim est quod putes 
aliam esse, quae in tot libris diffunditur. Haec seminum loco 
sunt et in exiguo totius operis continent summam. Bonus 
animus hominis deus est maximus; is si bonus est, dii sunt 
propitii.' Eadem verba, ut iam dixi, repetuntur in eodem 
codice fol. 44% nisi quod librarius, si discesseris a rebus 
levioribus, secundum vocabulum haud dubie corruptum cor- 
rexit in ,mirifice' et eodemversu ,congesta ommww praecepta' 
scripsit. Haec autem verba qui diligenter perlegerit, vix 
facere poterit, quin ea adeo redolere Senecae pTiilosophi di- 
cendi genus largiatur, ut suspicari liceat illa sive ipsa sive 
paululum commutata ex aliquo ejus libro qui intercidit sumpta 
aut certe eum qui conscripsit, libros Senecae diligenter lecti- 
tasse ejusque elocutionem feliciter esse imitatum. Simillimo 
enim modo philosophus librum de tranquillitate animi ad 
Serenum concludit, dial. IX, 17, 12: Habes, Serene caris- 
sime, quae etc. Deinde observandum est Senecam impera- 
tivum prohibitivum quem vocant sive negatione verbo addita 
(ex. gr.: ne putaveris) sive nolendi verbo ad infinitivum ad- 
sumpto (noli putare) rarissime adhibere, sed plerumque, ut 
fit in epilogo, uti circumlocutione ^non est quod^ Cf. Non 
est quod putes: dial. II, 16, 2; 3; V, 3, 5; X, 7, 6; 7, 10; 
8, 4; 12, 1; 16, 2; 16, 3: de bf. V, 15, 2; VI, 31, 10; ep. 
110, 5; 113, 28. ,Non estquod existimes^ undecies, n. e. q. 
credas^ decies, n. e. q. dicas quater, n. e. q. jadices quater, 
n. e. q. mireris sexies, n. e. q. spectes bis, n. e. q. inptdes 
bis. Singulis locis : n. e. q. cogites, dubites, disputes, despereSy 
exspecteSj irascaris, indigneris^ patiaris, utaris, respidas, velis, 
committas^ invideas, contineas aut conprimas^ nitaris, ignores^ 
oneres, curras, contemnas,eUgas, metiaris,quaeras^philosopheris, 
inscribas, timeas^ verearis, laudes, suspiciamus, existimemus. 
Praeterea illis verbis ,Haec seminum loco' ea quae in ep. 38, 2 
exstant: ,seminis modo' respondent et iis, quae subsequuntur : 
,in exiguo fotius operis' ep. 53, 11: ,totum in exiguo' (cf. 

ep. 34, 3 : ,totum opus'). Adde, quod Seneca saepe de bono 
animo vel mente quasi de deo loquitur aut utrumque con- 
jungit, quod est Stoicorum proprium- Cf ep. 110, 1: ,Te 
saluto et iubeo babere mentem bonam, hoc est propitios deos 
omnes, quos habet placatos et faventes, quisquis sibi se pro- 
pitiavit' (De ,propitiis deis' cf. etiam ep. 22, 12; nat. qu, 
II, 59, 4; dl. VI, 13, 1; fragm. Sen ap. Aug. de civit. dei 
VI, c. 10; Fr. Haase v, III. p. 425.) Ep. 31, 11: ,Animus 
rectus, bonus, magnus, quid aliud voces bonum quam deum 
in corpore humano hospitantem.' Cf. ep. 41,1, 2, 5; 71,16; 
73, 16; 107, 12. His igitur locis satis me spero demonstrasse 
illa verba, quae in fine huius sententiarum sylloges scripta 
sunt, cum oratione Senecae maxime conspirare. 

Quin etiam dixerit fortasse quispiam Senecam ipsum 
multa multorum philosophorum praecepta moralia collegisse 
et cum ea ad amicum quendam mitteret, illum epilogum con- 
scripsisse. Quod parum probabile esse equidem existimo. 
Quis enim crediderit Senecam, qui pro ingcnii sui ubertate 
tot amplissima opera composuit atque in epistulis ipsis de 
singulis philosophiae moralis partibus subtiliter disseruit, tam 
levibus studiis operam dedisse, ut syllogen sententiarum ex 
aliorum suisque operibus congereret ? Accedit, quod qui epi- 
logum scripsit, quamquam non flores undique nuUo delectu 
habito decerpere, sed viam honestae ac beatae vitae mon- 
strare voluit, tamen ,omnium' sapientium placita congerere 
potuit. Illi enim cum de multis et elegantioribus ac difficili- 
oribus rebus in diversas partes abeant, de plerisque autem 
et iis quidem, quae ad philosophiam moralem spectant, con- 
sentiant, alia quae displicebant omittere, alia quae place- 
bant eligere licuit. Jara vero quod inscriptiones ipsae 
codicis P sententias complurium philosophorum in unum 
corpusculum congestas esse clamant, non est quod ,om- 
nium' ad illos sapientes solos non restringamus. Quod deinde 
epilogus fol. 44* iterum scriptus est, documento esse puta- 
verim illum totidem fere verbis saepius esse usurpatum, 
ut aliquis libellus concluderetur. Neque vero negaverim inter 
sententias Annaeanas dicta quaedam Epicuri, quaedam Socratis, 

anam Theophrasti, uDukn Athe&odori imtnixta esse: eaatitem 
in Senecae libros iam recepta cur ille qui has sententias col- 
legit non potuit decerpere? Quid? Seneca ipse si opusculum 
sententiarum constituisset, nonne illa dicta in unum locumi 
ut par erat, contulisset? Denique suspicio admitti non potest 
Senecam ipsum a Graecis, dico a VII Sapientibus, praecepta 
sumpsisse, ea autem non in fine aut initio, ut oportuit, sed 
in medio opere quasi sui ingenii fetum inseruisse. Potuit 
igitur ille multorum virorum flores decerpere et tamen in 
opere suo constituendo unam bene yiyendi disciplinam sequi, 
eam scilicet, quam unice yeram esse sibi persuaserat; eam 
autem esse Stoicorum et epilogus et sententiae ipsae satis 
declarant. Quare hoc colligi posse videtur scriptorem fuisse 
Stoicorum doctrinae asseclam et eas tantum aliorum philoso- 
phorum sententias in\p)iscere potuisse, quae illi non repugnarent. 

lllud pro certo affirmare ausim sententias horum codi- 
cum ex scriptoribus, qui fidei Christianae non essent addicti, 
excerptas esse. Nam ut omittam extremam sententiam istius 
epilogi in codice P a praeceptis Stoicorum nihil abhorrere, 
imprimis certissimo sunt argumento yerba : ,dii sunt propitii/ 
Et profecto ne una quidem sententia deprehenditur, quae 
certam fidei Christianae imaginem prae se ferat; immo yero 
non desunt, ex quibus procul dubio contrarium appareat. 
Cf. fol. 21»: ,Mundum deorum templum'; S p. 223, y. 29: 
,di boni'. Haec res eo maioris est momenti, quod illi codices, 
qui adhuc editoribus libri de moribus praesto fuerunt, sicut 
supra ostendimus, complura continent, quaeingenia hominum 
Christianorum aperte prodant, id est, quae interpolationi 
debeantur. 

Denique maximi ponderis est, quid ex corrupto yocabulo 
,miruffeam' yel ,mirifice' eliciendum sit. Equidem cum quid 
adverbio ,mirifice' scriptor quasi sui laudator voluerit, prorsus 
non assequar, ex verbo ,habes' vocativum potius nominis pro- 
prii, velut apud Senecam (dl. IX, 12), deducendum esse 
conicio. Jam comparanti titulum fol. 22^ scriptum (sententiae 
Ruffi) ,mi Ruffe iam' restituendum esse videri possit, quam- 
quam et mirum est libellum ad eum mitti, cuius ipsius sen- 

tentiae insunt, neque Rufus ille, quis fuerit, perspicitur. Qui 
alteram lectionem (,mirifice') pro fundamento ponere maluerit, 
facili negotio emendabit ',mi Rufine^ aut ,mi Bufine iam/ 
Sed de Rufo illo vel Rufino quoniam mihi nondum liquet — 
sunt enim multi huius. nominis — nolo hoc loco hariolari. 
Interim, donec certiora edoceamur, conf. Paulii Encyclop. s. v. 
et de. Rufino Christiano Adolf Ebert, Gescbichte der christ- 
lichen lat. Litter. 1874. I. 308 sq. 

TJt de auctoribus harum sententiarum certum judicium 
facere possimus — id enim nunc agam — primum nobis de 
inscriptionibus videtur quaerendum esse, quae in codice 
P insunt, cum in S et illis codicibus, quibus antea Ed. Woelfflin 
et Fr. Haase usi sunt, desint. Atque ut ab illis incipiamus, 
quaesuis locis defendendae sunt, minime dubito, quin ,Praecepta 
Pythagorae' in fol. 16 * recte sequentibus sententiis praefixum 
sit, quod omnia, quae praecipiuntur, disciplinae hujus viri 
conveniunt. Scquuntur in eodem folio ,aenigmata, quae 
Aristoteles philosophus posuit', quae se recte habere cognos- 
citur ex Aristot. frag. p. 71 ed. Didotianae 1869, vol. V. 
p. 1512. edit. Berol. 1870. Haec et praecepta Pythagorae 
cum iisdem fere verbis expressa apud Hieronymum (contra 
Rufinum, 1. III. cp. 39. ed. Vallars. vol. II. p. 565) legantur, 
non est dubium, quin illa ab Hieronymo conscripta, postea 
autem ex eius libro desumpta atque his sententiis praemissa 
sint. *) Quod eo manifestius fit, cum eadem Pythagorae dicta 
Senecae libro, qui ,de moribus' vulgo inscribitur, in recen- 
tioribus codicibus, qui Fr. Haasio praesto fuerunt, in fine 
adiecta exstent. (cf. Sen. opp. v. III. pg. 467. Sent 144. 145), 
cum in vetustissimis codicibus, quibus Woelfflinus usus est, 
desint: illam autem interpolationem ab homine Ghristiano 
factam esse ex praecedente sententia ,de diabolo' scripta 
satis intelligitur. Sed et praecepta et aenigmata Senecae 
abiudicanda esse apparet, quod neque accusativi cum infini- 
tivo verbo regente non addito, qua forma duo praecepta ex- 



*) Cf. Goettlingii opuBcul. L 278 seqq. et MuUaohii fragmenta philo- 
Bophorum graecorum I. 504 seqq. 

pressa legantur (,Ainicoruin cuncta esse communia etc/ et 
,Post deum veritatem colendam etc.*), in philosophi libris 
inyeniuntur neque coniunctiyi adhortativi temporis praesentis 
cum negatione coniuncti, quales in aenigmatis sunt (,ne trans- 
siliasS ,ne fodias', ,ne ambules') aut Senecae placuerunt (cf. 
supra pag. 4) aut in ceteris sententiis usurpantur. Septem vero 
quos vocant sapientium dubitari non potest, quin recte se habe- 
ant Cleobuli, Solonis, Pittaci, Biantis, Periandri nomina, Neque 
enim solam paucissimis verbis absolutae sunt illae sententiae, 
qui mos erat VII Sapientium, et complures more Graecorum 
infinitivo expressae, veluti ,fidem servare, iniuriam pati', sed 
etiam Stobaeus in floril. 3, 79. 80 re vera eas septem Sa- 
pientibus tribui confirmat. Quamquam utrum sint omnia in 
P ad suos qiiaeque philosophos recte relata necne, hoc loco 
exponere longum est. Denique quae sententiae Catoni (sc. 
majori) adscribuntur, earum maximam partem vere Catonis 
esse iam Ed. Woelfflinus (Philol. v. VIII, 680 sq.) coll. PIu- 
tarchi apophth. ita demonstravit, ut Jordanum in Catonis 
fragmentis pag. CVIII et in museo Rhenano 14,275 dubitati- 
oni locum dedisse mirer. Immo veri simillimum est etiam 
illas, de quibus Woelfflinus dubitavit, (,Satis est heredi lar- 
giter superesse quam ipsi parum esse', ,Iniuriae obviam ito^) 
et propter ipsam indolem ac naturam praeceptorum et propter 
orationis asperitatem ad Catonem referendas esse. 

Illas inscriptiones quoniam suis locis non esse re- 
movendas evicimus, tamen a fide huius codicis Parisini 
nostro jure in inscriptione ,CATONIS ALTERP (alterius) 
fol. 20^ discedere nobis videmur. Nam ne commemorem 
Catonem alterum, qui vulgo Uticensis appellatur, nihil scripti 
reliquisse, magis etiam meo quidem iudicio mirum videretur, 
si ceterorum sapientium tam paucae sententiae (octo Solonis, 
tredecim Catonis Censorii), huius autem tam multae — sunt 
enim sexaginta quinque — in sententiarum corpus essent 
receptae. Ne illud quidem suspicari licet dicta praeclarissimi 
libertatis propugnatoris Stoicorum sectam professi in ore 
hominuui fuisse et postea demum litteris consignata esse, 
quia Seneca, et ipse a Stoicorum disciplina non alienus, qui 

vitam eitts passim describit atque coUaudat, duo tantum dicta 
(dl. IV, 32, 2; V, 38, 2) affert. Postremo isti inscriptioni 
illud quoque obstat, quod complures sententiae, quaenomine 
Catonis alterius proferuntur, certe ex Senecae philosophi 
libris qui ad nos pervenerunt, sumptae sunt, ut infra doce- 
bimus. Neque id negligi velim, quod nonnuUae ex his sen- 
tentiisin tantum ambitum excreverunt, ut nemo infitiari 
possit illas excedere modum reliquorum dictorum. Quid 
quod seQtentiae ipsae, quae maxima ex parte ad mores spec- 
tant, parum conveniunt moribus Catonis Uticensis ? His rebus 
ductus cum ,Catoni alteri' nihil tribuendum esse censeam, 
non difficile est explicare, qua ratione haec interpolatio orta 
sit. Nam librarius, cum sententias Catonis maioris haberet 
exscriptas, alias sententias, quibus nomen auctoris non erat 
adscriptum, ad certum tamen auctorem referre voluit, itaque 
eas a prioribus distinxit. Quod autem nomen ei potius praesto 
fuit quam Catonis ipsius, quem de moribus scripsisse con- 
stabat, cuius ferebantur quattuor distichorum libri sententiis 
moralibus referti, quique per totum medium aevum adeo in- 
claruit, ut eius nomine sapientissimus quisque significaretur? 
Quidni sumamus librarium quoque, qui codicem P scripsit, 
,Oatonem^ posuisse pro homine sapiente eoque Bomano? 
Adde etiam, quod certe mirum est, supra simpliciter nomen 
,Catonis' scriptum ^sse, cui addendum cognomen utique fuit, 
si primus florilegii auctor atque conditor utrumque cognomen 
distinctum voluit, praesertim cum aliis quoque locis cognomina 
adhibita sint, ut fol. 19^ ,Pittaci Mytilenensis,' fol. 20» ,Bian- 
tis Prienei'. Sed haec quidem mea est suspicio; alii fortasse 
meliora invenieht, 

Quae cum ita sint, nihil puto officere, quominus inqui- 
ramus, ad quem auctorem hae sententiae nomine Catonis 
alterius insignitae referendae sint. Equidem autem infra 
demonstrare conabor plurimam partem certe Senecae philo- 
sopho vindicandam esse. 

IUae quoque sententiae, quae in codice P inde a 
fol. 16^ (,Quae sunt maximae divitiae') usque ad fol. 19* 
(,Quietissimam . . .') nullo nomine auctoris addito leguntur, 

2 

et a quibus codex S incipit, Senecae tribuenda esse mihi 
yidentur. De octo sententiis in codice P fol. 19 recto per- 
scriptis (jAmorem* — ,Pecunia') probabilem coniecturam 
proferre non audeo, utrum Senecae an VII sapientibus, veluti 
Thaleti et Chiloni, vindicandae sint. Nam sententiam ,Optima 
dos est uxoris pudicitia' cum A.usonius *) assignet Bianti, sen- 
tentia ,Sic vive ut memineris te quo primo die natus es 
capitis esse damnatum' aliquid Catoniani habet coloris (Cf. 
Cato ap. Sen. ep. 71, 15). Paronomasia vero verborum 
,natus' et ,damnatus' in eadem sententia aliaque Senecae 
potius propria sunt; cf. epist^ 71, 15: ,Omne genus humanum 
morte damnatum'; ep. 91, 12: ,Omnia mortalium opera mor- 
talitate damnata suntS 

Denique de inscriptione ,SENTENTIA.E RVFFI" dicendum 
est. Atque ut statim, quid sentiam, aperiam, subit semper ani- 
mum meum cogitatio eiusdem viri nomen hic commemorari, 
ad quem epilogum scriptum esse vidimus, praesertim cum et 
hoc loco et illo (,mirulfeam') littera F geminata sit. Quare 
in hanc partem inclino, ut, cum ,mirifice' ex interpolatione 
ortum esse existimem, Ruffinum potius missum faciam, Ruffi 
sententias vero per errorem dictas esse credam eas, quae re 
vera ad Ruffum datae essent. Quoque magis mihi persuadeo 
librum de moribus, qualem nunc manibus tenemus, ex variis 
scriptis compositum esse, cuius rei exeraplum habuimus in 
Catone altero, eo propensior sum, ut credam librarium sen- 
tentias Rufianas, id est, ex sylloge ad Rufum missa petitas 
opponere voluisse aliis alius originis, veluti Pythagoraeis, 
Catonianis. Sed ut concedam incertam esse hapc meam coniec- 
turam, multo magis ipsa nonnullarum sententiarum indoles 
ac natura et rebus et verbis prodit originem Annaeanam. 
Omnia quae adhuc exposuimus si comprehendimus, haec 
statuere licet: 

1. inscriptiones Praecepta Pythagorae, Aenigmata Aristo- 



*) Cf. Woelffl. 1. 1. pg. 149. Bias 4. Sed simiUs quoque sententia 
legitur ap. Sen. dial. 42, 16, 4: ,maximum decus yisa est pudicitiaS Gf. 
,de matrimonio* frag. 78. 79, 

telis, Sententias Cleobuli, Solonis, Pittaci, Biantis, 
Periandri, Sententias Gatonis recte se habere; 

2) octo sententiae fol. 20 • cuinam tribuantur, in incerto 
relinquendum esse; 

3) Sententias Catonis alterius et quae sunt in fol. 16* — 
f. 19* maxima ex parte ad Senecam referendas esse, 
etsi complures iis immixtae ex libris aliorum philo- 
sophorum petitae sunt. 

4) ,Ruffi' sententias non abhorrere a disciplina et dicendi 
genere Senecae. 

De titulo libelli nihil pro certo affirmari potest. Nam 
,praecepta' (P fol. 16*) optime illa quidem ad Pythagoram 
referuntur, cum quae discipulos docuit omnia re vera prae- 
ceptorum instar essent; quod autem idem vocabulum in epi- 
logo (Habes . . congesta praecepta) legitur, casui potius tri- 
buendum est, cum ipsa VII Sapientium et Catonis dicta in 
eodem codice dicantur ,sententiae'. Subscriptio denique co- 
dicis S, si recte ad sententiarum collectionem supra revo- 
cavimus, novum suppeditabit ,Monitorum' titulum, quod vo- 
cabulum Gicero passim cum praeceptis coniunxit, ut or. 
Philipp. 14, 7; ep. ad fam. 5, 13, 3. Neque codices, quos 
Woelfilinus (Publ. Syri S. p. 136) contulit, multum lucis aflfe- 
ruBt, cum alius alium exhibeat titulum: ,Liber Senecae', 
,Proverbia SenecaeS ,Liber Senecae de institutione morum', 
,Senecae liber de moribus* vel similes. 

Denique codices S et P si inter se comparabimus , pri- 
mum eos de numero sententiarum multum discrepare intelli- 
gemus. P aliquot sententias solus continet; ex eo numero 
sunt ,praecepta Pythagorae', ,aenigmata Aristotelis', praeterea 
ab illa sententia, in quam S desinit (,Sit aliquis etc.') plus 
quam triginta sententias. In media autem parte, quae in 
universum cum S congruit, paucae in eo solo inveniuntur; 
sunt autem hae: f. 16* ,Deus mercedem a bono non exigit, 
a malo non recipit', quae dubito, utrum a Stoico sapiente an 
ab homine Ghristiano scripta sit Fol. 17* ,NihiI tibi com- 
miseris' et quae sequuntur. F 18* ,A.t mehercules satius est odio 
deesse constantiam' quam interpolatam esse negaverim, cum 

potius sumpta esse videatur ex Senecae libris, ubi persaepe 
atque constanter ,at mehercules* legitur. F. 20* ,Temporl 
parce; nullius enim rei tanta inopia quam laboramus tem- 
poris*. — ,Omnis justitiae locus tutus est, nullus iniuriae*. — 
,Tantum ad virtutem adicies, quantum ex voluptate detraxeris'. 
F. 21 • jMundifm deorum templum' et quae sequuntur. F. 19 * 
et 20* leguntur yiginti sententiae Vil Sapientium, quae in S 
desunt, una Gleobuli, octo Solonis, septem Pittaci, una Bi- 
antis, tres Periandri. Denique f. 21* ,Regnantibus peius 
est periculum quam servientibus ; hi enim singulos, illi mul- 
tos timent'. In hac igitur parte P Salmasianum duodeviginti 
sententiis superat. Accedunt, ut modo dixi, a f. 22» usque 
ad f. 23* triginta duae, quas ideo, quia in S desunt, minime 
in suspicionem vocaverim ; immo ita veritatis numeros implent, 
ut exemplum, quo usus est librarius codicis S, in fine muti- 
lum fuisse aut potius, si integrum fuit, illius industriam in 
transcribendo exhaustam esse existimem. 

S autem in illa parte, quae cum P in universum conspi- 
rat, quinquaginta sententias proprias sibi vindicat: p. 206 
duas, p. 219 totidem, p. 220 quattuor, p. 221 totidem, p. 222 
septem, p. 223 undecim^ p. 224 quattuor, p. 225 duas, p. 226 
quinque, p. 227 totidem, p. 228 quattuor, quas cum infra 
magnam partem prolaturus sim, hoc loco adscribere super- 
sedeo. Sed forsitan mireris, quod in Salmasiano admodum 
multae codicis P sententiae, quas supra attigi, deficiunt, in 
quo numero potissimum sunt sententiae Graecorum; omittit 
enim praeter praecepta Pythagorae et aenigmata Aristotelis 
sententias Solonis, Pittaci, Periandri omnes; Cleobuli sex 
habet, quibus unam novam addit (,disce fortunam ferre*), 
unius interpolationem (,optimum enim est etc.') recte omittit; 
Biantis denique sententia ultima (,ReIigiosis crede de numine') 
deest, — haec dubito an ab homine Christiano interpolata 
sit — , secunda autem (,Rebus bene gestis gloriam para') ita 
amplificata exstat: ,Rebus bene gestis gloriam para, officiis 
amicos, beneficiis clientes, vita famam, labore sapientiam, 
pecunia liberalitatem, silentio pudorem', ut verborum inanitas 
interpolatoris manum prodat. Quae res cum ita se habeat. 

licet suspicari eum qui hoc sententiarum corpus (S) con- 
scripsit, illas, quae nomina Graecorum prae se ferunt, re- 
spuisse, quae Bomanorum, praetulisse, nisi magis probabile 
est Graecorum sententias ab interpolatore insertas esse. 
Gonstat igitur codicem S omnium qui adhuc noti sunt sen- 
tentias integerrimas continere. 

Quod ad ordinem sententiarum in utroque codice per- 
tinet, nihil notandum est, quo inter se discrepent, nisi quod 
aliquoties duae sententiae alio ordine sese excipiunt. Nam 
tribus locis ordo sententiarum codicis S (p. 219, 6. 1. ,mala 
conscientia' etc! 2. ,da operam' etc. 219, 15 1. ,ViTe tam- 
quam' etc. 2. ,Honestius est* etc. 220, 11 1, ,Multos.,.. 
itaque omnis' etc. 2. ,Utendum est' etc.) in P. f. 17^ et 18* 
negligentia librariorum (codicis P, ut opinor) inversus est 
Praeterea altera quoque discrepantia deprehenditur f. 20^ co- 
dicis P, ubi una sententia (,Cum alios tu maxime(?) yerere; 
nam sine aliis saepe, sine te numquam possis') in fine sen- 
tentiaruna Gatonis (sunt autem tredecim), sed in S (p. 225) 
quinto loco posita sit; qua ex re conicio librarium codicis 
P hanc sententiam supra suo loco negligentia omissam in 
fine addidisse. 

Multo maioris momenti esse contendo, quod in utroque 
codice complures sententias vel iisdem vel simillimis verbis 
repetitas invenimus. Quas ut examinemus simulque quo 
quaeque loco retinenda, quo delenda sit, in P sex sententiae 
ad verbum bis scriptae sunt. 1) ,Amicos secreto admone, 
palam lauda' f . 22 • inter Gatonianas sententias legitur, f . 19 * 
nuUo auctore inscripto, ubi cum etiam M (= liber de mori- 
bus) habeat, tenenda est. 2) ,Mala domestica occultare' 
f. 19^inter Gleobuli dicta refertur his verbis praemissis: ,Sic 
cum uxore vive, ut extra domum nec an ames notum sit nec 
an litiges; optimum enim estS item in eadem pagina inter 
Solonis. Priore loco cum in S desit, propter similitudinem 
praecepti verbis ,optimum enim est* praemissis videtur adiecta 
esse. .Quid quod nulla ex VII Sapientium sententiis tam 
multis verbis expressa estl Geterum aliiThaleti, aliiPittaco 
eam vindicant (Stob. flor. 3, 79, 5). 3) ,Tempori parce' f. 20 » 

recte Pittaco (,X9^^ g^eCdav^ Orelli, op. mor. I, 150. Stob. 
3, 80, 38 et 15t Sen. ep. 88, 39. 94, 28) tribuitur, f. 20 ^ 
falso Gatoni alteri, ubi, ut opinor, alteri sententiae ,nullius 
enim rei tanta inopia quam laboramus temporis' ex prae- 
cepti similitudine praemissa est, praesertim cum dimidiae 
partes huius sententiae in S nusquam in unam conflatae 
exstent. Et poterat fortasse eum, qui dictum Catonianis in- 
seruit, in errorem inducere Sen. ep, 94, 28, ubi primura duo 
Catoniana memorat, deinde pergit ,Qualia sunt illa aut 
reddita oraculo aut similia: Tempori parce. Te nosce.' 
4) jSomno pro servo, non pro domino utere' f. 20^ recte ad 
Catonem maiorem refertur, cum S quoque hoc loco eam ex- 
hibeat, iniuria autem ad Catonem alterum f. 21 ^ , ubi ab 
aliquo interpolatore alteri sententiae ,turpe est enim orientem 
solem raro videre' anteposita est. 5) ,Nullius rei tanta 
inopia, quanta laboramus temporis' f, 20^, ubi cum et in S 
legatur, retinenda est, ita tamen, ut verba ,tempori parce', 
ut supra dixi, ab ea seiungenda sint. Falso f. 21^ inter 
eiusdem ,Catonis alterius' sententias repetitur. 6) Sententia 
,Nec abiciat te calamitas nec felicitas efferat' bis et in P 
(f. 19^ et f. 17») et in S (p. 224 et 216) post sententiam 
,In infelicitate te erige, in felicitate submitte* verbis ,id est' 
praemissis scripta est. Sed cum Stobaeus {^evnoQovvTu firj 
vTrsQfj^avov slvav^ dnoQOvvTa fir] raTtstvovOiai^) eam Cleo- 
bulo vindicet, nemo potest dubitare, quin priore loco dam- 
nanda sit, praesertim cum ,id est' interpolatorem satis prodat. 
Haec autem repetitio cum etiam in S legatur, ex quo codicem 
P non fluxisse apparet, admodum docet iam in archetypum 
hoc vitium irrepsisse. 

Praeter istam sententiam, quam modo attigi, in S solo 
duas sententias iisdem verbis bis scriptas esse videmus. 
1) ,Quomodo vitabo invidiam rerum secundarum? Si felici- 
tatem tuam paucis jactaveris , multis diviseris' pg. 222, v- 7, 
item sequenti pagina v. 12, ubi ,devitabo' scriplum est. De 
huius sede nihil certi judicare audeo. 2) ,Qui paupertatem 
timet, di boni, quam timidus est?' p. 223, v. 11 et iteratur 
in eadem pag. v* 29. Quam putaverim posteriore loco esse 

retinendam, cum etiam in ordine M, qui in universum cum 
S P conspirat (cf. infra), hoc loco posita sit. 
Quae cum ita sint, haec licet coUigere : 

1) In utroque codice totae sententiae consulto interpola- 
tione bis scriptae sunt, id quod maxime vocabula ,enim' et 
,id est' ad conectendas sententias addita declarant. Quare 
non est dubium, quin utrumque, sed alterum magis altero, 
ex tali exemplari exscriptum sit, quod et ipsum hoc modo 
iam interpolatum erat. 

2) Constat hanc sententiarum coUectionem non ab ipso 
auctore talem compositum esse, qualis nobis offertur in codd. 
S P; neque enim verisimile est illum in tantum errorem 
delapsum esse, ut easdem sehtentias duobus locis collocaret. 
Ille enim codex, qui Parisinoium S P quasi parens est ha- 
bendus, non potest fuisse ipse auctoris liber, sed primarium 
fontem ad avum queiidam vel abavum vel tritavum refet^amus 
necesse est. 

Restat, ut de glossematis codicum di putemus. Qua 
in re satis habeo luculentis exemplis ostendere, quomodo 
sententiae vel deletis vel additis vocabulis quibusdam vel cir- 
cumscriptionibus paullatim isint corruptae. Ut autem accura- 
tius intelligamus, qua ratione pestis interpolationis inceperlt, 
mox latius grassata sit, a re proposita non temere puto me 
digredi, si ex codicibus et editionibus libri de moribus (M) 
quaedam comparabo. 

Ac primum quidem certum est maximam partem senten- 
tiarum codicum M ex eodem fonte haustam esse, ex quo S P 
fluxerunt. Itaque ex illis 143 sententiis, quae et Haasii et 
Woelfflini editionibus communes sunt (nam ultimas duas 
Fr. Haasii Woelfflinus recte omisit, utpote in recentioribus 
tantum libris traditas, aliquot novas ipse primus addidit ex 
vetustioribus recuperatas) , plus quam duae partes, circiter 
centum, in his codicibus, sive in utroque sive in alterutro, 
insunt. Praeterea novae sententiae quadraginta et quod ex^ 
currit in hunc librum congestae sunt. 

Ordo singularum sententiarum etsi magnam partem est 
idem, tamen in M magis turbatus quam in S P. Sunt 

enim nonaginta quinque, quas M cum S P communes habet, 
de quarum ordine haec licet adnotare. Priores quadraginta 
quattuor sententiae, quas M continet, in S P prorsus desunt 
praeter decem (30. 6. 8. 9. 10. 11. 13. 14. 15. 12) hoc 
ordine, quem adscripsi, ita tamen, ut inter alias sententias 
interiectae longissime distent. A sententia 44 usque ad sent. 
57 in S P sunt sex (45. 46. 47. 49. 50. 52), quae ipsae 
quidem eodem ordine se excipiunt, sed inter alias usque ad 
sent. 99 dispersae sunt. A sententia 47 usque ad sent. 141 
omnes in S P exstant praeter octo (95. 102. 103. 105. 112. 
134. 136. 139) ; quae in S P quoque leguntur, eodem ordine 
subsequuntur, nisi quod sentt. 94—100 et 130—135 trans- 
positae sunt. 

M^xime autem mirum est, quod ex prioribus 44 senten- 
tiis non plus quam decem eaeque per totum librum dispersae 
inveniuntur, quare non alienum videtur hoc loco disserere, 
quid de initio libri M sit iudicandum. Atque Proverbiis 
(= 7t), quae Ed. Woelfflinus (Publ. Syr. sent. p. 90 sq.) lit- 
teris inclinatis exprimenda curavit, collatis primum statui 
potest 7c propius abesse a M quam a S P, quod cum illo 
septuaginta fere, cum hoc quadraginta fere sententias com- 
munes habet. lam cum ordo proverbiorum et a M et a S P 
permultum discrepet, ordo sententiarum , quas M continet, 
maximam partem cum S P congruat, ordinem proverbiorum 
plane eversum esse nemo erit qui infitietur. Videlicet qui 
proverbia in loQum versuum Publilianorum substituit, magis 
ordinem litterarum secutus esf quam sententias ipsas ideoque 
singula verba, praesertim, a quibus exordium sumunt, mutavit. 
Sed si priores quadraginta quattuor sententias libri M re- 
spicias, nonne iure mireris, quod ex eis in S P tredecim, 
in TT autem triginta quattuor exstant? Quidigitur? Ut paucis 
dicam, illae sententiae propriam mihi videntur epitomen con- 
tinere, quam aliquis ex Senecae aliorumque libris consar- 
cinavit et eam quidem mutilam alius illi sententiarum coUec- 
tioni, quae in S P exstat, praemisit. 

Ut ad numerum sententiarum transeamus, M duode- 
Viginti sententias continet, quae in S insunt, in P autem desi- 

derantur: 63. 64. 69. 10. (cuius sent. posterior pars etiam 
in P f. ISMegitur) 80». 86. 87. 91/92. 93. '96/97. 99. 100. 
114^ 119». m\ 120. 123/124. 125/126. Inde colligitur 
sententias libri M ex aliquo exemplari exscriptas esse, quod 
in hac quidem parte plenius erat quam P, sed ipsum non 
tot habebat sententias, quot S. Quod autem in hac parte in 
P multo minor sententiarum est numerus, quam in S et ne 
una quidem nova legitur, Omnino M et P comparari non 
posse apparet. Sed qua in parte S deficit, in illa M quat- 
tuordecim sententias cum P communes habet: 128. 129. 12. 
130 132. 132». 131. 135. 137. 138. 140». 141. Itaque 
antea fuit aliquod exemplar, ex quo P et M maiorem nume- 
rum quam S desumpserunt. lam vero ex illis quae in M 
solo leguntur sententiis multae nomini Senecae certe addi- 
cendae sunt. Ut illas omittam, quae etiam in S P ioter 
Annaeanas leguntur, sententiae 35 et 36 in unam conflatae 
iam a. 567 p. Chr. n. in Concilio Turonensi II. can. 14 no- 
mine Senecae citatae sunt (Haase, praef. ad Sen. vol. III. 
p. XX); sent. 39—43 ex libro de rem. fort. (II, 3. VII, 
1—3. VIII, 2) sumptae sunt. Sent. 19. (Sen. de prov. 6, 6), 
s. 21 (de ira H, 32, 3), s. 48 (ep.3,2) s. 44 (cf. Mart. Dum. 
de form. hon. vit. 3, 1. Sen. ep. 8, 5) s. 65 (ep. 97, 13. 
ep. 105, 8), s. 73 (ep. 114, 1) s. 139 (Sen. Thyest. 1107 Peip. ; 
de clem. 1, 13, 2), videntur Senecae esse. At quaedam sunt 
Ciceronis (§18 = de sen. 18, 66; § 20 = de amic. 6, 22; 
cf. Sen. ep. 3, 2), alia Lactantii (§ 3 = Lact. instit. 3, 15; 
§ 4 = inst. 6, 23, § 29 = inst. 5, 10), alia hominis Christi- 
ani (§§ 55 et 143, id quod ex vocabulis ,eleemosynae', ,diaboli' 
coUigas, nisi putes haec interpolata esse). Quae argumenta 
comprehendenti suspicari licet olim ,L. Annaei Senecae' 
librum de moi-ibus recte inscriptum fuisse, posteriore autem 
tempore multas sententias ex aliorum virorum libris sumptas 
illisque adiectas esse. 

Sed ut ad rem propositam revertamur, aliquot exempla 
proferemus, quibus singulas sententias vel negligentia vel 
inscitia librarii distractas, postea autem plane mutatas esse 
facile intelligi poterit. 

3 

1) Tu vivis tamqmm numquam fnoriturus, tu ta^uafH 
statim. Uterque peccatis: tu enim de hodiemo^ tu de crastino 
nihil cogitas ; itaque vive tamqmm victurus , et rursum vive 
tamquam moriturus, (S. p. 220.) Huius sententiae, quae 
hoc loco recte legitur, cum posterior pars in eodem codice 
(p. 219) iterum scripta sit, iam prioribus saeculis p. Chr. 
disiuncta erat et in P, ubi duobus locis exstat (f. 17^ ,Vive 
tamquam victurus, vive tamquam moriturus', f. 18* ,Tu vivis 
tamquam moriturus, tu moreris tamquam victurus') corrupta 
ac mutila est, quae fortasse causa fuit, cur in M omitteretur. 

2) Tristis eris numqmm, si totiens tihi in omni incom- 
modo dixeris: homo sum. \\ Qtiomodo vitabo invidiam rerum se- 
cundarum? 8i felicitatem tmm paucis iactaveris, multis divi^ 
seris. (S. p. 222) Has sententias, quarum prior in P f. 18 * 
totidem verbis scripta exstat, altera autem deest , M (90. 91. 
92) ita exhibet: ,Numquam sit tristis facies tibi in incom- 
modo alterius. Homo sum: quomodo devitabo secundarum 
rerum invidiam? Si felicitatem iactaveris, cum multis dives 
eris.' Quis non videt sententias primum falsis signis dis- 
tinctas, tum interpolatione prorsus depravatas esse? 

3) Ut licentiosa mancipia acri imperio coerce lingmm, 
ventrem, libidinem. Amoris remedium est mutatio, sed observa, 
ne fiat ipsum remedium morbus. Cupiditatem si opprimere et 
q. s. (S. p. 226.) Has ita recte scriptas esse apparet; sed 
in P iam vocabula quaedam corrupta sunt (f. 21* ,Dt nocenti 
mancipia acri ingenio compescere ... observatione fiat ipsum 
remedium . Morbos . .') et codices M et alius aliam lectionem 
(cf. Woelffl. Publ. Syri adn. sent. 117) et priorem sententiam 
supra iterum scriptam (15) exhibent. 

His addam nonnulla exempla, quibus cognoscemus, quo- 
modo singula quaedam vocabula vel consulto interpretandi 
causa vel ineptiis librariorum corrupta sint 1) Proximum 
ab innocentia locum tenet peccati verecunda confessio, (S 223.) 
Quae sent. in S integra est, (cf. Sen. de clem. I, 19, 9. 
15, 7), in P (f. 19* ,Proximum ab innocentia est ei peccati . .') 
depravata, multo magis in M (94 ,Locum tenet proximum ab 
innocentia confessio : ubi confessio, ibi remissio ) ab homiue 

ut suspicor, Christiano interpolata est. 2) Multos differentes 
vitam fortuna decipit; itaque omnis dies velut ultimus indi- 
candus est. Utendum est divitiis, non abutendum, (S. p. 220.) 
Sic recte leguntur, nisi quod pro ,indicandus' ex Sen. ep. 12, 8 
,or(linandus' (cf. dial. 10, 7, 9) corrigere malim; at in P 
(t 18* ,Utendum est divitiis, non abutendum; itaque omnis 
dies velut ultimus ordinandus est') altera pars prioris sen- 
tentiae omissa et ordo immutatus et tamen particula ,itaque' 
inepte posteriori sententiae anteposita est. In M (§ 10) sen- 
sentia et mutatione ordinis et interpolatione ad formam te- 
trametri redacta est. Elucet igitur, quam falsa sitWoelfflini 
opinio, qui Ribbeckium (Append. Comic. lat. ed. II. pg. 102) 
secutus hanc sententiam alicui incerto poetae vindicavit 
(Publ. 1. Syr. Prol. pg. 35). 3) Non est, quod insolenter 
utaris felidtate, nisi fatearis imperatam fuisse. (S p 227.) 
Haec est recta forma, nisi quod ,imperatam' in ,insperatam' 
corrigere velim, quod ex lectione P (,speratam') elici potest 
(cf. Sen. Clem. 1,1, 17: ,insperata adsecuti'). In M (119«) 
prior pars iisdem verbis scripta est, altera autem corrupta 
(,quod non fuisset tibi imperatum'); in lectione codicis P 
(f. 2P ,Felicitatem ne fatearis speratam fuisse*) industria 
interpolatoris deprehenditur. 4) Sit aliquis bonus an videri 
velit^ conversantibus cito appareUt; nunquam enim bonitatis 
longa simulatio est. (S p 228) Haec sententia in P deest, 
in M (125/126: ,Si aliquid cogitaveris, cito apparebit con- 
versantibus. Videri vis ab hominibus an non? Nunquam 
bonae hone^tatis longa simulatio est') plane corrupta exstat. 
5) Magna res vocis et silentii temperamentum: in hoc tamen 
incumbe, ut libentius audias quam loquaris (P f. 18*3» At in 
M sententia, quae in S deest, in duas partes distracta est 
(9: ,in boc tamen incumbe etc.'; 74: ,Magna res et q. 5.') 
quod quam falsum sit, particula ,tamen^ declarat. 

Sed iam satis multa. Si quis admoneat^ ut quae dis- 
quisitione nostra effecta sint, summatim proponamus, haec 
erunt: 

1) Cod. S, ut est vetustissimus omnium, ita longe opti- 
mus ; itaque dolendum est quod non omnes sententias continet, 

2) In P etsi haud pauci loci alii de industria, alii per 
socordiam scribentium et quod ad sententiam et quod ad verba 
attinet, corrupti sunt, magni tamen pretii est hic liber, quod 
solus phllosophorum nomina et maiorem numerum senten- 
tiarum quam S exhibet. 

3) Lectiones libri M Salmasiano quidem bo&itate cedunt, 
non semper Parisino, aliquoties autem sententiae adeo dis- 
tractae atque interpolatae sunt, ut verus sensus non iam 
possit elici. 

4) Artis criticae haec erit lex et norma, ut primo loco 
codex S, ubi hic deficit, et P et M aequo iure, sed cum 
ratione atque iudicio adhibendi sint. 

5) Verisimile est omnes codices ex uno archetypo fluxisse, 
ex quo duplex fons emanavit: alter enim est ille, ex quo S 
et P profecti sunt, qui et ipsi iam pridem in diversas partes 
abierunt; alter ille, ex quo codices M et tt derivati sunt* 
Haec placet illustrare hoc artificio : 

Archet. 




6) Denique patet, ut quisque codex sit recentissimus, 
ita maxime sententias discrepare; itaque non est mirandum, 
si illo tempore, quod inter hos codices et primum exemplar 
est interiectum, factae interpolationes difficilius possunt de- 
tegi. Neque minus perspicuum est paucissimas sententias 
in codicibus ita esse formatas, ut in libris, ex quibus baustae 
sunt, fuerunt. 

Caput II. 

Quoniam supra de codicibus, de titulo libelli, de philo- 
sophorum nominibus, quibus sententiae tribuuntur, de inter- 
polationibus, de ordine ac numero ear))m disputatum est, 
restat, ut hoc capite sententias ipsas tractemus, quas Senecae 
philosopho collatione eius librorum instituta addicendas esse 
credo. Qua in re hunc ordinem tenebo, ut primum illas 
examinem, quae rebus et praeceptis cum discipliua Senecae 
congruunt, deinde eas, quae orationis habitu atque colore vel 
singulis vocabulis Annaeanum dicendi genus redolent, denique 
iUas, quas crediderim sive ad verbiim sive paululum mutatas 
ex Senecae libris esse desumptas. 

Ac primum quidem non paacae inveniuntur sententiae, 
quae, ut philosophus cum in ceteris libris ttfm in epistulis 
suis de omnibus fere rebus , quae ad mores spectant, iterum 
atque iterum disserit, ita et ipsae omnem de moribus philo- 
sophiam complectuntur et cum Senecae praeceptis mirum in 
modum concordant Ut autem nonnuUas, quibus de senectute 
et de morte agitur, commemorem, leguntur hae: 

Quid mortem times? quid senedutem? cotidie senesds, 
cotidie moreris. S p. 226. Vide, quam similiter Seneca scri- 
bat ep« 30, 10: ,Is ait stultum esse qui mortem timeat quam 
qui senectutem'. Saepius autem verbis ,cotidie mori* utitur, 
ut ep. 1, 2. 24, 20. 58, 23. De senectute cf. ep. 26. 

Cum onf4S esse cogitaveris senectutem^ cogita votum fuisse. 
S p. 226. Vocabula ,onus' et ,votum' eodem sensu Seneca 
ad senectutem refert, praesertim ubi ep. 26, 2 de sene di- 
citur: ,magnam partem oneris sui posuit' et dial 2, 17, 2: 
jSenectutem quidam inviti audiunt et alios et alia, ad quae 
voto pervenitur.' 

Nemo nisi qui vuU vivit, cum tnori liceat S p. 225. 
Eadem sententia est in ep. 71, 21: ,ut scias ad moriendum 
nihil aliud in mora esse quam velle' et q. s. Similiter 
ep. 30, 10. 54, 7. dlal 6, cp. 20. 

Nuniquam eum servaveris, cui mori expedieritf ne misericordia 
tua crudelitas sit S p. 206. P f 17». De benef, 2, 6, 3: 
,acerbissima crudelitas est, quae trahit poenam, et miseri- 
cordiae genus est cito occidere'. 

Vita hominis brevis est; itaque immortalitas est mors 
honesta, S p. 225. P f. 20^. Hanc sententiam, quae inter 
sententias Publilii ,Syri fuit, a Bothio pro spuria recte eiecta 
est, Senecae tribuerim comparata ep. 71, 16: ,Non est ergo 
M. Catonis, maius bonum honesta vita quam mors honesta, 
quoniam non intenditur virtus'. Cf. ep. 77, 20. 78, 27. 

Ut moriamur, omnes nasdmur; sane mors hominum finis 
est: forti levis, servienti optata, seni (?) optabilis, iuveni (?) 
inmatura, nulli pro magno bono natura data. *) P f. 22 ^. Prior 
pars sententiae passim in Senecae libris simillime scripta est ; 
cf. dial. 6, 10, 5 : ,mors nascenti denuntiata est'; dial. 9, 1, 13: 
,morti natus es'; rem. fort. 2, 6: ,Quidquid est natum, 
,moritur' (cf. 2, 1. 2). Ep. 99, 8: ,Cui nasci contigit, mori 
restat' (cf. epp. 4, 9. 22, 15. 101, 14). Posterior autem 
multis verbis expressa exstat dial. 6, 20, 1: ,0 ignaros ma- 
lorum suorum, quibus non mors ut optimum inventum na- 
turae laudatur exspectaturque . sive felicitatem includit, sive 
calamitatem repellit, sive satietatem ac lassitudinem senis 
terminat, sive iuvenile aevum, dum meliora sperantur, in flore 
deducit, sive pueritiam, ante duriores j^radus revocat, oranibus 
finis, multis remedium, quibusdam votum , de nullis melius 
merita quam de iis, ad quos venit, antequam invocaretur. 
Haec servitutem invito domino remittit, haec captivorum 
catenas levat* et q. s. Rem. fort. 4, 1 : ,Optimum est, ante- 



*) In hac senientia, cum ante optdbilis et immatura datiyi desint, 
qui fortii servienti, nulli respondeant, verba seni et iuveni inserenda 
esse crediderim coU. Sen. dial. 6, 20, 1, quem locum modo exscripsi, nisi 
praetuleris misero (et felici) coU. Yincent. Bellov. sp. h. 31, 107 ,Mors 
optabilis miseris'. Haereo, num pro ,natura^ ,matura^ legendum sit. 

quatii optes, niori . . . Iloc unum est, quod aeque ad iu- 
venem quam ad senem pertinet'. Cf. praeterea ep. 99, 11: 
,mors, antequam veniat, optata'; dial. 10, 3, 4: ,immaturum 
mori'; dial. 6, 19,6: ,immatura mors^ dial. 6, 21, 4: ,imma- 
turus decessitS rem. fort. 13,2: ,immatura funera*. Denique 
Lactantii (inst. 1, 5, 26. 3, 12, 11) et Vinc. Bellovacensis 
(sp. h. 7,116) Senecae librum,de immatura morte' commemorant. 

Addere mihi placet illas, quae de beneficiis scriptae sunt: 

Benefidum acceptum numqmm oblivisci oportet, dati pro* 
tinus, S p. 219. P f. 17^ M 67. Exstat simillimus locus de 
benef. 2, 10, 4: ,Haec enim beneficii inter duos est lex: 
alter statim oblivisci debet dati, alter accepti nunquam*. De 
benef. 5, 8, 5: ,Beneficium sibidedit: protinus danti reddidit'. 
Cf. 2, 11. 7, 22, 1. 

Gratus est, qui nm tantum henefkium libenter reddit^ sed 
qui Ubenter accipit (sic P f. 19* S p. 222 ,debet*) Similiter 
de benef. 2, 30, 2: ,Qui libenter beneficium accipit, reddidit' et 
q. s. Cf. de benef. 2, 33, 1 sq., 2, 35, 1 sq., ubi de eadem re multis 
verbis disseritur (,vis reddere beneficium? benigne accipe'). 

Cum ignoscis^ ita benefidum tuum tempera, ut non igruh 
scere videaris^ sed absolvere , quia gravissimum poenae genus est 
contumeliosa venia. S p. 219. P f. 17 ^. Verba ,absolvere' et 
,ignos€ere- similiter collata exstant de benef. 7, 28, 3: ,ut 
absolvaris, ignosce^ 

lam vero quae est virtus, quae est res, de qua non 
disputetur ? 

Quam insane amaretu/r virtus^ si videretur? S p. 227. 
P f. 21 *. Haec sententia dubito an sumpta sit ex ep. 115,6: 
,Nemo, inquam, non amore eius (sc. virtutis) arderet, si nobis 
illam videre contingeret'. Cf. §' 3. 

Dissensio db alio incipiat^ recondliatio a te. S p. 219. 
P f. 17^ M 49. Idem fere praecipitur ep. 105, 4: ,eum te 
homines sciant, quem offendere sine periculo possint: recon- 
ciliatio tua facilis sit et certa'. 

Libenter feras^"^) quod necesse est ; dolor patientia vincitur, 

*) 8 habet facias^ P fac ; sed equidem praetulerim lectionem fer(My 
quam et M tuetur, cum posterior pars sententiae melius explicetur. 

S p. 206. P f. 17» M 6. Haud alia est sententia in libro 
de rem. fort. 2, 8: ,fac libens, quod vel nolens faceres." 

Nullum putaveris locum esse sine deo teste. S p. 220* 
P f. 18 * . Pariter Seneca deos vocat testes in ep. 102, 29 : 
,Deos omnium rerum esse testes ait*. Cf. ep. 43, 4. 

Verba rebus , non personis aestimanda sunt ; malus iudex 
veritatis est, cuius sententiam non res^ sed auctoritas ducit. 
S p. 222. P f. 19 *. Similem habemus sententiam in ep. 12, 
11: ,at isti, qui in verba iurant, nec quid dicatur, aestimant, 
sed a quo sciant, quae optima sunt, esse communia^ quibus 
verbis concordant ea, quae exstant in Mart. Dum. form. hon. 
vit. (Haase, vol. III. p. 470, 11); ,Non te moveat dicentis 
auctoritas, sed quid dicat, intendito'. *) 

Liberales disciplinas cole non tamqmm virtutes, sed tam^ 
quam instrumenta virtutum. S p. 226. P f. 21*. Seneca 
quamquam .liberalia studia' scribere solet, tamen ,liberales 
disciplinas' non repudiat (cf. dial. 10, 7, 3. 11, 2, 5). Sen- 
tentia ipsa videtur ex epistula duodenonagesima excerpta esse, 
in qua de liberalibus studiis multa verba facit, cf. § 20: 
,Quid ergo? nihil nobis liberalia conferunt studia? . . . ad 
instrumenta vitae plurimum conferunt, tamen ad virtutem 
non pertinent . .. non quia virtutem dare possunt, sed quia 
animum ad accipiendam virtutem praeparant . . . sic liberales 
artes non perducunt animum ad virtutem, sed expediunt^ 
Cf. §21. 

Certius est benevolentia summi imperii munimentum qmm 
metus ? Nemo enim timeri potest sine suo timore. P f. 23 *. 
Non multum diflferunt, quae leguntur de clem. 1, 19, 6: 
,Unum est inexpugnabile raunimentum araor civium. Quid 
pulchrius est quam vivere optantibus cunctis non sub custode 
nuncupantibus si paulum valetudo titubavit, non spem homi- 
num, sed metum'. Cf. de clem. 1, 3. 

Exilium sapiens feret ut incommodam migrationem. 
S p. 227. Idem iudicat Seneca de exilio dial. 12, 6, 8: 



*) Huius quoque formulae locoB contuli, quod meo quidem iudicio 
paulta Annaeana insunt; cf. Fr. Haase, 1. 1. vol. III. praef. pag. XXI. 

,ferre transitum ac migrationem' et in eodem dialogo 6, 1; 
,loci commutatio'. Cf. rem. fort. 8, 2—3 : ,si enim sapiens 
est, peregrinatur, si stultus, exulat. — Ire in exilium cogor. 
Si sponte, peregrinatio est, non exilium^ 

Non tantum riseris; etiam iocis enim veremniia. S p. 228. 
Similiter dial. 9, 17, 4: Nec in eadem intentione aequaliter 
retinenda mens est, sed ad iocos ,devocanda'. Cf. dl. 7, 12, 2. 

Nequitia ipsa poena sui. S p. 219. Eodem redit ep. 42, 2 : 
,nec maior poena nequitiae est quam sibi ac suis displicet'. 

Lihidinis initia continebis^ si exitum cogitaveris, S p. 219. 
P f. 17^ M 66. Confer, quod legitur in Mart. Dum. form. 
h. V. (Haase, v. III. p. 469, 6): ,Cuiusque facti causam re- 
quire: cum initia inveneris, exitus cogitabis'. 

Id age, ut libenter tecum esse possis. S p. 206. Haud 
alia sunt, quae ep. 10, 3 exstant: ,non invenio, cum quo te 
malim esse quam tecum'. Dial. 10,2, 5: ,non esse cum ali- 
quo volebas, sed tecum esse non poteras*. Cf. ep. 2, 1. 6, 7. 
7, 8. 105, 6. 

Turpe est arientem solem raro videre, S p. 227. P f. 21 ^. 
Ep. 122, 1: ,turpis, qui alto sole semisomnus iacet, cuius vigilia 
medio die incipit'. 

Qime sunt maximae divitiae^i non desiderare divitias. 
S p. 205. P f. 16^ M 45. Ep. 14, 17: ,Is maxime divitiis 
fruitur, qui minime divitiis eget'. Cf. ep. 2, 6. 25, 4. 
87, 4. 119, 5. 

Quis plurimum hahet? qui minimum cupit, S p. 206. 
P f. 16^ M 46. Seneca ep. 108, 11 laudat versum Publilii 
(286): ,Is minime eget mortalis, qui minimum cupit'. 
Ep. 119, 6: ,qui multum habet, plus cupit'. Cf. ep. 4, 10. 

Qui a multis timetur^ multos timet, S p. 206. P f . 17 * 
M 61. Seneca refert de ira 2, 11, 3 illum Labianum versum : 
,Necesse est timeat quem multi timent'. De clem. 1, 12, 4: 
,Qui timetur, multos timet'. De clem. 1, 19, 5: ,Tantum 
enim necesse est timeat, quantum timeri voluit'. Cf . ep. 14, 10. 

Mala conscientia saepe tuta est, secura nunquam, S p. 219. 
P f. 17^ M 65. Eandem sententiam habemus ep. 97, 13: 
jTuta scelera esse possunt, secura non possunt', cui respondet 

4 

ep 105, 8: ,Tutum aliqua res in mala conscientia praestat, 
nuUa securum* et Sen. Phaedr. 169 fed. Peip.): ,Scelus ali- 
qua tutum, nuUa securum tulit'. Cf. de clem. 1, 19, 5. 

Magna res vocis et silentii temperamentum ; in hoc tamm 
incumbe^ ut Ubentius audias qmm loquaris. S p. 220. P f 18* 
M 9 et 74 Cum Vincentius Bellov. sq. mor. 3, 1, 4 scribat : 
,Quidam philosophus: Serva vocis et silentii temperamentum, 
et si loqui libuerit, sic loquaris, ut aliis libentius audiaris' 
haud scio an ille auctorem libri de moribus, dico Senecam, 
intellexerit, praesertim cum hic saepe de ista re disputet, ut 
ep. 105, 6. 

Quietissimam vitam mortales agerent, si haec duo verba 
de rerum natura tollerentur : meum et tuum . quae verba (?) 
nos deridemus *^: nihil enim meum est neque tuum; ipse enim 
aliemts es. S p. 223. P f. 19*. Haec sententia, ut cum 
Stoicorum disciplina plane congruit (de rerum natura^ meum 
et tuum^ nos, qui sunt Stoici eique ceteris mortalibus oppo- 
nuntur), ita saepius similiter scripta apud Senecam legitur, 
velut de benef. 7, 4, 6: ,Omnia deorum sunt: tamen et dis 
donum posuimus et stipem iecimus. Non ideo, quod habeo, 
meum est, ,si meum tuum est: potest enim idem esse 
meum et tuum'. Cf. de benef 7, 5. 6, 3, 2. 7, 12, 5. 
Ep. 98, 10: ,Quidquid est, Lucili, cui dominus inscriberis, 
apud te est, tuum non est'. Ep. 1,3: ,Omnia, mi Lucili, 
aliena sunt'. Rem. fort. 10, 10: ,quae tua forsitan vulgi 
more credideris, mirorque, si nondum intellegis, aliena'. 

Fato te regi crede; omnia fortius feres; sdes enim quid- 
quid patiaris, non iniuriam esse, sed legem. S p. 223. Haec 
sententia stoico sapiente dignissima iterum atque iterum apud 
Senecam scripta legitur, ut in libro de Providentia, cuius 
quinto capite dictum Demetrii Cynici tradit additque haec: 
,fata nos ducunt . . ♦ ideo fortiter omne patiendum est, quia 
non, ut putamus, incidunt cuncta, sed veniunt . . . nos laeti 
ad omnia et fortes cogitemus nihil perire de nostro. Qiiid 



*) S habet: ,qui uero nos deridemus*, P: ,Quid nos dedimus, quid 
inquietamur* ? 

est boni viri? praebere se fato . grande solatium est cum 
universo rapi . quicquid est, quod nos sic vivere, sic mori 
jussit, eadem necessitate et deos adligat'. Dial, 7, 15, 7: 
,quicquid ex universi constitutione patiendum est, magno 
suscipiatur animo . ad hoc sacramentum adacti sumus, mor* 
talia ferre nec perturbari iis, quae vitare non est nostrae 
potestatis*. Cf. diaL 11, 4, 1. nat q. 2, 35, 2. ep. 16, 5. 
Sunt praeterea permulti loci, quibus philosophus omnia lege 
naturae regi dlcit, ut dial. 7, 15, 5: ,illa fortiter stabit et 
quicquid evenerit, feret non patiens tantum, sed etiam volens, 
omnemque temporum difficultatem sciet legem esse naturae*» 
ct dial. 11, 10, 4; 11, 4; 17, 2. 12, 13, 2. 

Quomodo potentiam optime tuebor ? sine impotentia. S p. 222. 
Rem. fort. 10, 2 : ,Non sum potens. Gaude, impotens non eris'. 
Cf. ep. 42, 3: ,magna potentia impotenter utuntur'. Dial. 12, 
14, 2: ,potentiam liberorum muliebri impotentia exercent'» 

Maadmum indicium constantis animi est semper^ quo mltu 
exieris^ eodem reverti', P f. 22 ^. Cf. de ira 2, 7, 1: ,desinet 
ille Socrates posse eundem vultum domum referre, quem 
domo extulerat'. 

Laboribus adst^escere contra fortunam exerceri est. S 221 
P f, 18 ^ Similiter dial. 1, 2, 2: ,Omnia adversa exercitationes 
putat* ep» 18, 5: ,In ipsa securitate animus ad difficilia se 
praeparet et contra iniurias fortunae inter beneficia firmetur^ 
Cf. ep. 18, 6, 11, 12. Gontra fortunam passim in Senecae 
libris legitur. cf. ep. 26, 5. 48, 10. 71, 34. 74, 19. 92, 2. 
99, 32. 100, 11. 108, 7. 113, 28. dial. 1, 2, 2; 4, 12; 29. 

Nobilitas est generosus animus. S p. 221. Seneca in 
ep. 44 multis verbis de hac re disputat, cf. praesertim § 5: 
,Quis est generosus ? ad virtutem bene a natura compositus'. 
Cf. ep. 102, 21. 

Sic habita^ ut potius dominm laudetur^ quam domus. 
S p. 228. P f. 21^. Hoc quoque similiter scriptum legitur 
in Mart. Dum. form. hon. vit. 4, 5: ,nec dominum velis esse 
notum a domino, sed domum a domino'. — 

Ut ad verborum usum transgrediamur, multa in sententiis 
occurrunt et rariora vocabula, velut adversatio, angustare^ 

mggillare^ et propriae locutiones ac formulae, quales sunt ad 
rem pertinet, prope est ut aliaeque. Quae etsi ab aliorum 
Bcriptorum oratione prorsus aliena esse non contenderim, tamen 
praecipue stilum Annaeanum illa prae se ferre eo magis mihi 
persuasi, quod haud paucas sententias rebus ipsis, quae passim 
a philosopho praecipiuntur, comprobatas videmus. 
Atque exordiamur a singulis vocabulis: 
Non pusilla est domus^ quae multos capit amicos; namut 
illam fortuna angustavit, ita amicitia ampUficavit. P t 22 ^ 
Verbum angustare^ quod Cicero praeter participium ,angiistatus' 
(Somn. Scip. 6) sprevit, praeter Plinium (hist. nat. 17, 8, 4) 
po6tae tantum scripserunt, ut Catullus 64, 159. Lucanus 4, 
326; 5, 232. Coel Aurel Acut. 1, 15; Stat. Theb. 4, 827; 
12, 665. Seneca autem illud haud raro scripsit et quidem 
ad jdomus' rettulit, ut diaL 12, 11, 3: ^quamvis magnam 
domum angustet^; dial. 11, 10, 3: ,Nimis angustat gaudia 
sua, qui iis tantummodo, quae habet ac videt, frui se putat' ; 
diaL 12, 6, 1: ,ne angustare videar vim'; dial. 9, 8, 9: 
,angustanda certe sunt patrimonia'. Cf» dU 2, 15, 5: ,domus 
haec sapientis angusta'. Rem. fort. 16, 7: ,domus non sit 
angusta'. Accedit, quod vocabulum pusillus, etsi alii non 
fugiunt, tamen auctor noster in omnibus libris saepissime 
usurpavit 

Qui bmefidum acdpit^ reddere studeat^ ut exoneret se^ non 
liberet'. S p. 228. P f. 21 1* . Verbum exonerare Cicero vide- 
tur fugisse ; quod quamquam alii et rerum scriptores et poetae, 
ut Livius (2,2; 42,13), Tacitus (Ann.3, 54), Curtius (4, 13; 
6, 8), Ovidius (Trist. 1. 3. 36), Martialis (10, 48) saepius 
adhibuerunt, tamen Seneca eo loco, qui eandem quoque sen- 
tentiam continet, simillime accusativum se cum eo coniungit 
ep. 81, 17: ,Errat enim, si quis beneficium accipit libentius 
quam reddit. Quanto hilarior est, qui solvit quam qui mu- 
tuatur, tanto debet laetior esse, qui se maximo aere alieno 
accepti beneficii exonerat quam qui cum maxime obligatur*. 
Cum fratre sic divide^ «rf animorum consortium maneat. 
S p. 219» P f. 17^. Vocabulum consortium, quod apud Ci- 
ceronem nusquam, apud alios quoque scriptores rarissime 

(cf. Tac. Ann* 4, 3: c. regni; Petron. Satyr. 101: c. stu- 
diorum), sed apud jurisconsultos (cf. Ulp. Dig* 17, 2, 52) 
saepe invenitur, Seneca non repudiavit, cf. ep. 48, 2: ,con- 
sortium omnium inter nos facit amlcitia' (cf» ep. 73, 7.) 
Cf. ep. 88, 1: ,cum fratre dividere*» 

De vita^ ut de convivio^ optimum est nec scientem exire nec 
ebrium. P f. 22 ^ . Verbo cMre (= mori) Seneca passim in 
libris suis, imprimis in epistulis utitur, ut ep. 22, 3. 24, 25. 
26, 4. 30, 3. 58, 36. 93, 2. 98, 16. Rem. fort. 4, 1. 

Arma nisi ut submoveas, ne sumpseris; excusata est enim 
et dis et hominihus necessitas, euius omnis invidia imputatur 
auctori, S p* 223» P f. 19 * . Eandem propriam vim babet 
necessitas de clem. 1, 8, 3: ,cum dis tibi communis ipsa 
necessitas est*. Cf. dial. 1, 5: ,quicquid est . . . eadem 
necessitate et deos adligat'. 

Da operam, ut nec in negotiis sis inquietus nec in otio 
marddus. S p. 219. P f. 17^. Vocabulum marcidus, quo 
quidem etiam rerum scriptores, ut Tacitus (Ann. 6, 4), Val. 
Maximus (7. 7. n. 4) et poetae, ut Ovidius (Met. 10, 190) 
usi sunt, apud Senecam saepius scriptum est, ut dial. 1, 3, 10 : 
,hunc voluptatibus niarcidum*; Med. 69: ,Huc incede gradu 
marcidus ebrio'. Accedit etiam, quod sententia similiter scripta 
est ep. 3, 5: ,Utrosque reprehendas, et eos, qui semper in- 
quieti sunt, et eos, qui semper quiescunt . . . Inter se mi- 
scenda sunt: et quiescenti agendum est et agenti quiescendum 
est'. Cf. dial. 9, 4, 8. 

lam si quae vocabula apud auctores duplici forma scripta 
leguntur, illam in his sententiis videmus usurpari, quae et 
Senecae placuit. Huc rettulerim supervacuus, at mehercules^ 
etiamsi, 

Necessaria parabilia sunt; nihil satis est supervacua 
cupienti, S p. 206. P f. 17*. Rariori vocabulo parahilis, 
quod saepius etiam apud Senecam scriptum est (ep. 4, 11. 
5, 5. 90, 15), non ita multum tribuo, cum ne Cicero quidem 
(fin. 1, 13, 46; Tusc. 5, 33, 93) repudiaverit ; sed multo 
pluris aestimo supervacuus^ cuius vocabuli plus quam no- 
naginta exempla apud Senecam numeravi, nusquam autem 

supervacaneus ] accedit, quod saepe ,supervacuus' et ,iieces- 
sarius' similiter sibi opposita inveniuntur (ep, 48, 9. 49, 5. 
87, 1. 104, la 110, 11. dial. 12, 11, 4). Sententia autem 
ipsa haud raro in libris eius simillime scripta legitur, ut 
ep. 4, 11 : ,Parabile est, quod natura desiderat et adpositum. 
Ad supervacua sudatur . . . ad manum est, quod satis est^ 
Ep. 16, 8 sq. : ,Exiguum natura desiderat, opinio immen- 
sum . . . Naturalia desideria finita sunt: ex falsa opinione 
nascentia ubi desinant, non habent'. Dial. 12, 10, 11 ; ,Cu- 
piditati nihil est satis, naturae satis est parum*. Ep. 90, 
15 : ^posse nos habefe usibus nostris necessaria . . . tam 
supervacuum sciet sibi coquum esse quam militem . . . sim-* 
plici cura constant necessaria . ♦ . ad parata nati sumus • . . 
gratuita et opera levi parabilia' et quae sequuntur. Cf. ep. 
17, 9. 25, 4. 39, 6. 45. 4. 

Quidam inimici graves sunt, amici leves; at mehercules 
satius est odio deesse constantiam. P f. 18 *. At mehercules, 
quae verba Cicero aliique fugerunt mehercule praeferentea^ 
apud Senecam frequentissima sunt; vid. dial. 5, 28, 6. 10» 
5, 3; 20, 5^ de clem. 1, 5, 1. de benef. 7, 10, 2; 15, 2. 
nat qu. 7, 1, 6; 32, 4. ep. 44, 2. 50, 5. 53, 11. 56, 3. 99, 3. 
110, 7. 13. 15. 117, 31. 122, 3. 

Tempta non tantumy quod fieri debet, sed quod potest. 
Bonarum magnarumque rerum etiamsi successus non adfuit, 
honestus ipse conatus est. S p 221. P f. 18^ M 65. 66. 
Animadvertas velim coniunctionem etiamsi, quam Seneca, ut 
pater eius, saepissime — exstant enim in scriptis eius centum 
et duodenonaginta exempla — adhibuit; vocabulo etsi, quod 
antiquissimi scriptores atque optimi oratores usurpaverunt, 
videtur abstinuisse, cum non plus quam quattuor locis codi- 
cum auctoritate probatum sit. (Cf. Naegler, de particularum 
usu diss. 1873. p. 6—9.) Cf. ep. 14, 16: ,Consilium om- 
nium rerum sapiens, non exitum spectat. Initia in potestate 
nostra sunt; de eventu fortuna iudicat'. 

Etiamsi criminatio te delectaverit , criminator offendat. 
S p. 227. P 18\ Cf. ep. 97, 11: ,omnibus crimen suum 
voluptati est*. 

Verboriim cohstructiones si quaerimus, has pro- 
posuerim sententias: 

Qui regibm convimnt^ similes sunt per excelsa et prae- 
rupta repentibus; semper tremunt, saepe titubant^ subito ruunt. 
S p. 227» P f. 21 ^ . Seneca convivere cum dativo , ut hoc 
loco, coniungit (ep. 104, 20 ,avaro sordidoque convixeris' § 21 
,convivere Graecis*), cum Quintilianus (inst. or. 5, 9 ,convivere 
cum adolescentibus*) aliique praepositionem cum substantivo 
adiectam praetulerint. Cf. titubare Senecae valde adamatum, 
ep. 11, 2. 95, 16. 114, 12. de ira 3, 25, 1. dial. 6, 4, 2. 
9, 1, 9. de clem. 1, 19, 7. de benef. 4, 34, 3. nat. qu. 3, 
27, 6. 5,1, 4. Ac ne commemorem formam posterioris 
partis sententiae orationi Annaeanae simillimam esse, non 
desunt loci, quibus singula quaedam illustrantur ; dial. 9, 10, 6 : 
,quae excelsa videbantur, praerupta sunt' ; ep. 94, 73 : ,osten- 
dat ex constitutione volgi beatos in illo invidioso fastigio suo 
trementes et adtonitos longeque aliam de se opinionem ha- 
bentes quam ab aliis habetur . nam quae aliis excelsa, ipsis 
praerupta sunt'. 

Non qui servire non potest, fortis est ~ id enim deterrima 
mancipia possunt — sed qui servire ceteros prohibet. P f. 22 \ 
Seneca constanter a verbo prohibendi infinitivum suspensivum 
adhibet, cf. ep. 52, 9. 85, 9, 38. 92, 26. 111, 5. de clem. 1, 
12, 1. de benef. 6, 29, 2. 7, 4, 2; 12, 1; 24, 2. nat. qu. 2, 
9, 4; 26, 2. 3, 3, 1; 27, 10. 7, 14, 3; 27, 2. 

Restat, ut peculiares locutiones ac formulas 
quaeramus, velut odia gratuita, prope est ut, chirographum 
dare, et si quae alia proprium quoddam Annaeanum habent. 

Nihil aeque odia gratuita colligit quam uUque apparere; 
conversatio offendit oculos*^ prope est^ ut sit invisus, qui nimis 
notus est. S p, 222. 

Molestiora sunt odia, qtme vulgo gratuita dicuntur quam 
quae ex aliqua offensa concepta: natura enim insequimur magis 
eos odio, quos non decet^ quam quos oportet. S p. 223. Quid? 
nonne utraque sententia summatim continetur ep. 105, 3: 
,Odium aut est ex oflensa: hoc vitabis neminem lacessendo; 
aut gratuitum, a quo te sensus communis tuebitur . fuit hoc 

multis periculosum'. Cf. de ira 3, 8, 1: ,Sumuntur ^ con- 
yersantibus mores etc.*; ep. 7, 1: ,numquam mores, quos 
extuli, refero . . nusquam sine offensa proferuntur; hoc accidit 
nobis, quorum animi ex longo morbo reficiuntur . Inimica 
est multorum conversatio'. Denique illud monuerim, quod 
Seneca, ut in hac sententia fit, post aeque semper quam^ 
nunquam ac scripsit. 

Qui paupertatem timet, di honi, qmm timidus est. S p. 223. 
Vocativus di boni persaepe sententiis Senecae insertus est, 
ut ep. 13, 4. 64, 3. 86, 10. 95, 24. 115, 3. de clem. 1, 26, 3. 
nat. qu. 4, 13, 9. 

De felidtate hominis ultimus dies iudicat S p. 220. P f. 18 *. 
Apud Senecam pro ,mors' saepissime ,ultimus dies' scriptum 
est; cf. dial. 10, 3, 4; 11, 2. dial. 11, 11, 4. dial. 12,13,2. 
ep. 45, 13. 61, 1. 93, 6. 

Aeris alieni et iucundissimum et gravissimum esse scito 
heneficium; huic nunqmm tabulae novae fiunt. S p. 222. Seneca 
locutionem ,novae tabulae* similiter ad ,beneficium' confert, 
de benef. 1,4,6:. ,Rem perniciosissimam, beneficiorum novas 
tabulas*. Cf. ep. 81, 26; ,qui post novas tabulas solvunV. 

Multi benefidis ohligandi^ sed pauci iniuriis offendendi; 
nam memoria heneficiorum fragilis est, iniuriae tenax, P f . 22 *. 
Posterior sententiae pars et in liniversum et singulis voca- 
bulis congruit cum illis, quae de benef, 1, 1, 8 leguntur: 
,Cum ita a natura compositum sit, ut altius iniuriae quam 
merita descendant et illa cito defluant, has tenax memoria 
custodiat, quid exspectat, quid offendit, dum obligat*. Cf. 
dial. 11, 14, 1: ,tenacissima memoria'. 

Qui siU persuasit aequo animo pati^ quicquid evenerit^ 
fortunae regnum extorsit. P f. 23 » . Ot ,fortunae regnum' 
saepe apud Senecam scriptum est (cf. dial. 1, 6, 7. 6, 10, 16. 
7, 25, 5. 10, 10, 4j, ita similis sententia legitur dial. 7, 15, 5: 
,Ille fortiter stabit et quicquid evenerit, feret non patiens 
tantum, sed etiam volens'; dial. 1, 2, 1: ,Manet in statu et 
quicquid evenit, in suum colorem trahit'. 

Negligi malo qmm in honorem fortunae coli. S p. 224. ,In 
honoremS quam locutionem meliores scriptores devitaverunt, 

92, 1. 104, 3 ; cf. ep. 44, 5 ,in nostram gloriam'. Cf. dial. 7, 
4, 5: ,hanc (sc. libertatem) non alia res tribuit quam for- 
tunae negligentia^ 

Frope est, ut inique irascatur^ qui potest irasci suis sine 
dolore, S p. 221. P f. 18^ Formula ,prope est, ut*, quae 
praeter Livium (25, 21; 40, 32) praesertim a iurisconsultis 
adhibebatur, etiam in Senecae libris saepius reperitur, ut 
de clem. 1, 14, 3: ,Prope est enim, ut libenter damnet, 
qui cito . prope est, ut inique puniat, qui nimis*. Cf. de 
clem. 2, 4, 6. epist 120, 12. 

Longa aetas est non diu vivere, sed scire ad rem pertinere, 
quam diu vivas. S p. 225. Formula ,ad rem pertinet' passim 
apufl Senecam scripta est, cf. ep. 19, 8, 12. 29, 11. 49, 3. 
70, 6. 82, 1. 88, 6. 108, 24. de clem. 2, 4, 4. Sententia 
ipsa similiter expressa legitur ep. 93, 2: ,Non ut diu viva- 
mus curandum est, sed ut satis * nam ut diu vivas, fato 
opus est, ut satis, animo. Longa est vita, si plena est' et 
quae sequuntur. Rem. fort. 2, 9: ,Non ubi, sed qualiter 
moriaris, ad rem pertinet'. Cf. ep. 77, 20. Dial. 10, 17,1: 
,quamdiu vivas'. 

Honestior est^ qui senectutem ad otium retulit, qmm qui 
in otio invenit S p. 222. P t 18^ M 88. Epist. 101, 4: 
^Tum deinde lassam et plenam senectutem in otium referam^ 
Cf. ep. 67. 

Filius irasci patrem potius intelligat quam sciat; palam 
facta adversatio bonum filium suggillat, malum liherat et plus 
ad emendationem profi>cit pudor timori commixtus. S p. 221. 
P f. 18 ^ . Huius sententiae vocabula quaedam et locutiones 
Senecam satis produnt, velut adversatio, quod apud Senecam 
legitur de ira, 1, 4, 3: ,Quaedam ultra querelas et adver- 
sationes non exeunt' ; praeter illum nusquam nisi apud scrip- 
tores ecclesiasticos , ut apud TertuUianum adv. Gnost. 5., 
invenitur. Praeterea de ira 1, 15, 3 : ,Nil minus quam irasci 
punientem decet, cum eo magis ad emendationem profidat, 
si iudicio lata est' ; cf. ep. 94, 37. Verbum suggillare, quo 
etiam Petronius (Sat. 128), Valerius Maximus (3, 2. n. 1; 

7. 5. n. 5; 7. 8. n. 9); jurtsconsulti flJlp. Dig. 2, 4, 10), 
scriptores ecclesiastici (Orig. hom. in Exod. 8, 6) usi sunt, 
saepius apud Senecam scriptum est, cf. de benef. 5, 23, 3. 
ep. 13, 2. Ad extremam sententiam confer ep. 47, 18 : ,Non 
potest amor cum timore misceri'. 

Froximum ab innocerUia locum tenet peccati verecunda con- 
fessio. S p. 223. P f. 19 * M 78. Vide, quam similia verba 
apud Senecam legantur de clem. 1, 15, 7: ,Id scelus, in quo 
se, quod proximum erat ab innocentia, timide gessisset'. De 
clem. 1, 19, 9: ,Non proximum illis locum tenet is^ 

Non esty quod insolenter utaris felicitate, nisi fatearis 
insperatam. S p. 227. P f. 21 ^. De formula ,non est quod' 
quam Seneca frequentissime scripsit, cf . supra pg. 4 ; praeterea 
cf. pg. 21 

Boni civis est non rempublicam sibi natam putare , sed se 
reipublicae. P f. 22^. Similiter de clem. 1,19,8: ,Probavit 
non rempublicam suam esse, sed se reipublicae'. ,De benef. 
4, 32, 2: ,Non rempublicam sibi, sed se reipublicae dicaverunt'. 

Nihil sit tam pretiosum, quod cum discordia tuorum reten- 
tum velis. S p. 219. P f. 17^. Confer simillimam senten- 
tiam, quae de clem. 1, 19, 7 legitur: ,Nihil cuiquam tam 
pretiosum, quod non pro salute praesidis sui commutatum 
velit', ad quam verborum constructionem cf. ep. 10, 1. 

Tu vivis tamquam nunquam moriturm^ tu tamqmm statim; 
uterque peccatis: tu enim de hodierno^ tu de crastino nihil 
cogitas; itaque vive tamquam victurtcs et rursum vive tamquam 
moriturm. S p. 220. De eadem sententia Seneca haud raro 
disseruit, velut in ep. 1, 2: ,Fiet, ut minus ex crastino pen- 
deas, si hodierno manum inieceris'. Ep. 12, 9: ,Crastinum 
si adiecerit deus, laeti' respiciamus. Ille beatissimus est et 
securus sui possessor, qui crastinum sine soUicitudine ex- 
spectat'. Dial. 10, 9, 1: ,Maximum vivendi impedimentum 
est exspectatio, quae pendet ex crastino, perdit hodiernum . . . 
protinus vive'. Cf. diaL 10, 7, 9. ep. 45, 12. Praeterea 
similes locutiones leguntur, qualis est sic — tamquam. ,Sic 
vivere tamquam' : ep. 10, 5. 25, 5. 30. 5. 32, 1. 63, 3 83, 1. 
(Cf. ep. 14, 2. 61, 1. 67, 2. dial. 6, 10, 3. de clem. 1, 1, 4). 

Obiurgationihus aliquid blandi admisce; familiarius enim 
et altius penetrant^ quae molli via vadunt. Insectatio ipsa 
moderata sit\ nemo enim se mutat, qui mutari se desperat. 
P f 22 * M 129. Haec sententia omnino et singulis voca- 
bulis coDspirat cum eis, quae ep. 38, 1 sq. leguntur: ,Plus 
habent strepitus, minus familiaritatis . . • consilium nemo clare 
dat . . ♦ ad haec submissiora verba veniendum est . facilius 
intrant et haerent'. Nat. qu. 3, 30, 3 : ,aliqua causa penetrare 
altius cogit*. Dial. 12, 18, 8: ,altius descendant'. Cf. de ira 1, 
6, 3. 2, 21. de clem. 1, 14, 1. 

Sit aliquis hanus an videri velity conversantihm cito appa- 
rehit; nunquam enim honitatis longa simulatio est. S p. 228. 
Ep. 79, 17 : jNuUa virtus latet . . nihil simulatio proficit'. De 
ira 3, 8, 1; ,Sumuntur a conversantibus mores'; cf. ep. 94, 
40. 108, 4. De clem. 1, 24, 1: ,cito apparebit'» 

Pecunia si uti scias^ ancilla est; si uti nescias, domina. 
S p. 224. P f. 19 * . Eadem verborum constructio inveniiur 
dial. 10, 2, 1: ,Vita si uti scias, longa est*. 

Satis poenarum est potuisse puniri. Sp.219. M 69. Epdem 
modo Seneca adamat sententias suas exprimere, ut dial. 5, 
26, 2 : ,Poena maxima factae iniuriae est fecisse'. De clem. 1, 
1, 1'. ,Recte factorum verus fructus sit fecisse'. Ep. 81, 20: 
,Recte facti fecisse merces est'. Ep. 90, 35: ,cuius hoc pre- 
tium est non posse pretio capi'. Cf. dial. 1, 6, 5. ep. 97, 14. 
102, 19. Ep. 115, 16: ,nulla enim avaritia sine poena est, 
quamvis satis sit ipsa poenarumS 

His exemplis ductus hanc quoque sententiam Senecae 
vindicaverim : Scire uti felicitate felicitas maxima est. P f.22 ^. 
Cf. ep. 98, 1: ,Nunquam credideris felicem quemquam ex 
felicitate suspensum'. 

Nullae tantae sunt nec vires nec opes, quas non discordia 
affligat ac distrahat S p. 219. P f. 17 ^ . Similiter Seneca 
scribit de benef. 4, 18, 1: ,Nihil aeque concordiam humani 
generis dissociat ac distrahit quam hoc vitium*. 

Perniciosiora sunt odia tecta quam aperta. Itaque minus 
te inimicus loquax quam tacitus laedit; huim enim ira se nudat^ 

iUit^ occasumi locum captat. S p. 222. P f.l9». Cf. de ira 1, 
11, 1: ,ira denudat'. 

Qwtiens scribis aliquid editmtis, sdto te morum tuorum 
populo chirographum dare, P f . 22 » . ,ChirographumS quod 
quidem Cicero aliique saepius scripserunt, verbo dandi con- 
iunctam, legitur de benef. 2, 23, 2: ,chirographum dare' 
(cf. ep. 94, 51: ,ad illa reformare chirographum'). 

Tam dolori indulgere turpe est quam vdluptati. P f 23 *. 
Locutio jvoluptati indulgere' scripta est ep. 111, 10: ,Ad- 
diximus animum voluptati, cui indulgere initium omnium 
malorum est^ 

Tantum ad virtutem adicies, quantum ex voluptate de- 
traxeris. P f. 20 ^ . Similiter adicere et detrahere sibi oppo- 
nuntur ep. 21, 7: ,Non pecuniae adiciendum, sed cupiditati 
detrahendum estS 

Tanto melius est non concupiscere, quanto tutior est freto 
portus. S p. 224. Cf. ep. 19, 3 : ,In freto viximus, moriamur 
in portu'. 

VUa/ndi sw4 tales, qui aliis risum^ aliis lacrimas movent. *) 
P f. 22*. Cf. ep. 29, 7: ,Moveat ille mihi risum, ego fortasse 
illi lacrimas movebo*. Ep. 82, 9; ,morituro risum movere*. 
Cf. dial. 9, 15, 3; 15, 5 (de ira 3, 33, 4). 

Denique addam tres sententias, in quibus formula satius 
est Senecae mirifice adamata legitur: 

lacere satius est quam stare^ si tibi cadendum scicts, quia 
gravissima pars supplicii exspectatio est. P f. 22 ^ . Extrema 
verba habemus apud Senecam similiter scripta de benef* 2, 
5, 3: ,Tormentum ultimum finem sui secum adfert, quod ante- 
cedit tempus maxima venturi supplicii pars'. Ep. 105, 7: 
,Dat poenas, quisquis exspectat'. 

Satius est severum animum habere qmm vultum. S p. 224. 
P f. 19 * . Similiter vultus et animus comparantur de clem. 2, 
6, 3 : ,vultum quidem nec deiciat nec animum*. Cf. ep. 30, 3. 
Mart. Dum* form. hon, v. 4, 16: ,Severior esto iudicio... 
quam vultu'. 



*) Yerbum moventf qnod in codioe deest, ego ex loois landatis Buppleyi. 

Satiics est fieri noUlem quam nasd. S p. 221. P f. 18 *. 
Seneca ep. 44 multis verbis amicum suum admonet non 
a stemmate, sed a virtute nobilitatem proficisci; cf. § 5: 
,Non facit nobilem atrium plenum fumosis imaginibus , nemo 
in nostram gloriam vixit nec quod ante nos fuit, nostrura 
est : animus facit nobilem, cui ex quacuinque condicione 
supra fortunam licet surgere'. — 

Sed haec quidem hactenus. Me non fugit non defuturos, 
qui cum ne alios quidem scripcores illas formas et locutiones 
aspernatos esse dicant, talibus et singulorum vocabulorum 
et universarum enuntiationum similitudinibus non ita multum 
tribuant; sed quamquam ex nullius alius scriptoris libris tot 
tantaque argumenta congeri posse Satis confidimus , tamen 
ad comprobandam opinionem nostram celferas proferemus 
sententias, quas ex libris Annaeanis desumptas esse apparet 

Atque aliquot quidem leguntur in codicibus sententiae, 
quae a Senecae verbis ipsis non multum discrepant, nisi quod 
in interrogationis et responsionis formam conversae sunt. 

Q^id est beneficia dare? imitari deum, S 206. M 47. 
De benef. 3, 15,4: ,Qui dat beneficia, deps imitatur'. Homo 
Christianus deos in deum mihi videtur convertisse. 

Qmmodo devitabo invidiam rerum secundarum? 8i felid" 
tatem tuam pamis jactaveris^ multis diviseris. S p. 222. 
Ep. 105, 3 : ,Sic invidiam effugies, . . . si bona tua non jac- 
taveris'. Cf. dl. 11, 2, 1. 

Quis est pauper? qui siU videtur, S p. 206. P f . 17* 
M 60. Kem. de fort. X, I ,Pauper sum . Nescis, te opinione, 
non re laborare . pauper es, quia videris'. Cf. similes sen- 
tentias, ut rem. fort. 16, 10 ,Felix est non qui aliis videtur, 
sed qui sibi'. Ep. 110, 20. 

Qui est iucundissimus amicus? coram qw te solum non 
putes esse. Quis est fiddissimus? coram quo te solum putes 
esse. S p. 206. P f. 17 » . Has sententias affirmaverim ex- 
cerptas esse ex ep. 3, 3 : ,Quia interveniunt quaedam , quae 
consuetudo facit arcana, cum amico omnes curas, omnes 
cogitationes tuas misce. Fidelem si putaveris, facies . . . Quid 
est, quare ego ulla verba coram amico meo retraham? Quid 
est, quare me coram illo non putem solum'. 

Geterae autem sunt hae: 

Aeqm magna dementia est concupiscere mortem quam timere. 
S p. 206. Pf. 17*. Ut prima verba sententiae orationi 
Annaeanae (ep. 74, 29 ,Aeque magna est' et ep. 52, 11 
,quanta dementia') simillima sunt, ita sententiam ipsam ex 
ep. 24, 22: ,Obiurgat Epicurus non minus eos, qui mortem 
concupiscunt quam eos qui timent^ haustam esse verisimillimum 
est. Cf. ep. 36, 12. 98, 16. 117, 22. 

Non qmm multis placeas^ sed quaUhus specta. Malis 
enim displicere laudari est. S p. 206. P f. 17 * M 8. Posterior 
pars totidem verbis scripta est rem. fort. 7, 1 : ,Nunc malis 
displicere laudari est'; prior autem exstat in Mart. Dum. 
form. hon. vit. (III, 11): ,Nec quam multis, sed qualibus 
placeas cogita*. Cf. ep. 7, 12. 8, 3. 29, 10. 

Honestius est^ cum iudicaveris amare quam cum amaveris 
iudicare. S p. 219. P f. 17 ^ . Ep. 3, 2 : ,Isti vero prae- 
postero officia permiscent, qui contra praecepta Theophrasti, 
cum amaverunt, iudicant, et non amant, cum iudicaverunt'. 

Imago animi sermo: inde est illa Socratica vox: talis vita^ 
qualis oratio. S p. 220. P f. 18 » M 72. 73. Idem legitur 
ep. 114, 1: ,quod apud Graecos in proverbium cessit: talis 
hominibus fuit oratio, qualis vita.' Cf. ep. 20, 2. 75, 4 
sq. 115, 2. 

Vitium est omnia credere, vitium est nihil credere. S p. 220. 
P f. 18* M 77. Eandem sententiam habes ep. 3,4: ,Utrum- 
que enim vitium est, et omnibus credere et nuUi', similem 
orationis formam de clem. 1, 2, 2: ,Tam omnibus ignoscere 
crudelitas est quam nulli'. 

Multos differentes vitam fortuna dedpit; itaque omnis dies 
velut ultimus ordinandus est. S p. 220. P f. 18 * M 10. Huius 
sententiae posterior pars iisdem fere verbis expressa est 
ep. 12, 8: ,Itaque sic ordinandus est dies omnis, tamquam 
cogat agmen et consummet atque expleat vitam'. Alteram 
quoque crediderim ex superioribus huius epistulae locis 
excerptam esse. Passim autem apud Senecam simillimae 
sententiae leguntur, velut dl 10, 7, 9. ep. 15, 2. 93, 6. 
101, 7. Cf. ep. 1, 3: ,Dum differtur vita, transcurrit'. Ad 
verba ,fort. decipit* cf. dl. 12, 5, 4 ,quem secunda decipit*. 



Digitized by VjOOQ lC 



•.-.:.... .-. .. -gQ 

Qui somnia soTliciie narrant^ vigilantes quoque somniunt. 
S p. 228. P f. 21^. Vide, quam similia verba sint ep. 53, 
8: ,Somnium narrare vigilantis est'. 

Dignus tihi videre^ coram quo te peccare pudeat. S p. 227, 
Ep. 25, 7 ,Dum te efficies eum, cum quo peccare non audeas: 
cum hoc effeceris, et aliqua coepent apud te tui esse dignatio'. 

Nihil tibi commiseris, nisi quod committere etiam inimico 
tuo possis. P f. 17 ^ . Quae iisdem verbis scripta exstat 
ep. 3, 3: ,Tu quidem ita vive^ ut nihil tibi committas, nisi 
quod committere etiam inimico tuo possis^ 

Mundum ^deorum templum puta et tamquam in religioso loco 
modestius vive. P f. 21 * . Hanc credo ita ex septimo libro de 
beneficiis (cp. 7, 3) excerptam esse, ut posterior pars ad 
praecepta Christiana accommodata sit : ,Hic respondetur omnia 
quidem deorum esse, sed non orania dis dedicata . in his 
observari sacrilegium, quae religio numini adscripsit . sic et 
totum mundum deorum esse imraortalium templam, solum 
quidem amplitudine illnruni ac magnificent a dignum et tamen 
a sacris profana discerni et non omnia licere in angulo, cui 
fani nomen impositum est, quae sub coelo et conspectu 
siderum licent'. Cf, ep. 90, 28: ,Haec eius incitamenta sunt, 
per quae non municipale sacrum, sed ingens deorum omnium 
templum, mundus ipse, reseratur, cuius vera simulacra veras- 
que facies cernendas mentibus protulit'. 

Vota palam stssdpienda sunt ; quanta est enim dementia deo 
dicere^ quod hominem audire noles. P f. 22 *-• Eadem sententia 
reperiturin epist. 10,5: ,Verum est, quodapud Athenodorum 
inveni: Tunc scito te omnibus cupiditatibus solutum, cum eo 
perveneris, ut nihil deum roges, nisi quod rogare possis palam . 
nunc enim quanta dementia est hominuml turpissima vota 
dis insusurrant: si quis admoverit aurem, conticescent. Et 
quod scire hominem nolunt, deo narrant. Vide ergo, ne 
hoc praecipi salubriter possit: Sic vive cum hominibus, tam- 
quam deus videat; sic loquere cum deo, tamquam homines 
audiant'. Cf. de benef. 2, 1, 4. 

Haec habui de illis sententiis quae scriberem. Kum 
pluribus etiam exemplis, maioribus argumentis opus est? 
Immo vero iam satis ostendisse mihi videor plurimas, ne 
dicam cunctas sententias praeter illas, quas priore parte huius 
disputationis aut Pythagorae aut Aristotelis aut septem Sapien- 
tium aut Catonis maioris aut alius cuiusdam viri inclyti esse 
demonstrare conatus sum, ex nullius nisi L. Annaei Senecae 
philosophi libris depromptas esse. (Cf. pag. 4 sqq.) Ac magna 
quidem pars illarum, ut supra docui, in ipais Annaeanis libris, 
qui hodie quoque exstanl;, facile invenitur, ita tamen, ut ab 
eis, qui excerpserint, singula vocabula temere vel omissa vel 
addita vel interpolata sint. Tempora vero impia et perfida, 
quae tot artis opera magnilScentissima, tot libros memoria 
sempiterna dignissimos oblivione obruerunt, etiam Senecae 
philosophi gloriae adeo obsciterunt, ut ex plerisque eius 
scriptis (d, Haase, Sen. opp. vol. IH. pag. 418 sqq.) nihil iam 
nisi bona fama et tituli — primam inter ea obtinent locum 
Exhortationes et Philosophia moralis, quae passim 
a Lactantio laudantur (cf. Haase, 1. 1. p. 421 sq.) — super- 
essent, nisi prospero quodam casu nonnulli flores et ii qui- 
dem suavissimi, cura librariorum ex eis coUecti atque ex 
naufragio redempti, per tot saecula incolumes ad nostram 
aetatem pervenissent. 

